text:
Iki gitekerezo cyagaragajwe kandi cyemezwa mu nama njyanama y’Akarere ka Huye yateranye kuwa gatanu tariki 30 Ukuboza 2016.
Cyashingiye ku kuba Byemayire yari yarashyizeho ihuriro ry’abanyehuye basiganwa ku magare, anatangiza isiganwa ngarukamwaka, ryo kuzenguruka Akarere ka Gisagara ku magare kuva muri 2015.
Byemayire witabye Imana mu mpera z’ukwezi kwa 11, ubuyobozi bw’Akarere ka Huye butekereza gukomereza aho yari agejeje, ariko noneho amasiganwa agakorwa mu izina rye, anibukwa.
Dr. Jean Chrysostome Ngabitsinze, perezida w’inama njyanama y’Akarere ka Huye avuga ko umurimo yasize atangije utahagarara.
Yagize ati “ntabwo twifuza ko club yari yatangije yagira ikibazo na kimwe kuko atagihari. Turashaka ko akarere gafata gusiganwa ku magare nk’umukino umaze kugira aho ugera, nk’uko bafasha Mukura, bagafasha n’amagare agatera imbere.”
Abanyonzi, ni ukuvuga abatwara abantu n’ibintu bifashishije amagare, ni bamwe mu bakunze kwitabira iri siganwa.
Jean Pierre Nshimiyimana ni umwe muri bo. Avuga ko yababajwe n’urupfu rwa Byemayire, akaba yifuza ko haboneka abakomereza aho yari ageze.
Agira ati “Bibaye byiza, abasigaye bakoranaga na we bakomeza bagafasha cyane cyane urubyiruko nkatwe, tugakomeza siporo y’amagare kuko irakunzwe cyane mu Rwanda.”
Anavuga ko ibikorwa bya Byemayire bikomeje, byazamufasha kugera kure yifuza, akaba icyamamare nka Ruhumuriza na we ukomoka i Huye, akanarenzaho akamenyekana muri Afurika yose.
Innocent Bizimana we amasiganwa yatangiye ataratangira umurimo w’ubunyonzi. Ariko ngo akomeje na we ubutaha yazajya ayitabira.
Biteganyijwe ko Akarere ka Huye kazakora umushinga wo gukomeza ibikorwa bya Lambert Byemayire mu bijyanye n’amasiganwa y’amagare, ugashakirwa n’abaterankunga.
Ubuyobozi buvuga ko hazakorwa ibishoboka byose umukino w’amagare ugakomeza gutera imbere muri aka Karere.
Ibitekerezo ( 1 )
Akarere ka Huye muri abantu b’abagabo cyane Lambert uyu yari adufatiye runini mu karere. Ikipe yatungaga ku bushibozi bwe kandi bigahesha ishema akarere kose. Ntawarondira ibindi yafashaga. Imana imuhe iruhuko ridashira


c: text/html

text:
Gutegeka kwa kabiri 32:13-14 "Yarabuzamuye ibutambagiza mu mpinga z’imisozi yo mu isi, Burya umwero wo mu mirima, Abuha kunyunyuza ubuki bwo mu rutare, N’amavuta ya elayo yo mu gitare kirushaho gukomera, N’amata y’inka n’amatamatama. Abuha ibinure by’abana b’intama, N’amapfizi y’intama y’i Bashani n’ihene, N’ingano zihunze zirushaho kuba nziza, Nk’uko urugimbu rwo ku mpyiko rumeze, Wanyoye vino yenzwe mu maraso y’inzabibu".
Nakomeje gusoma inkuru igaragara muri kiriya gice cya 32.
Ubundi kiriya gice kiri mu bice byitirirwa Indirimbo za Mose.
Mose yabanje kuririmba indirimbo ya mbere bamaze kwambuka inyanja itukura (Reba Kuva 15).
Iki gice cya 33 n’indirimbo ye ya kabiri yanditse amaze imyaka 40 mu butayu. Yayanditse ari mu minsi ye ya nyuma arimo asezera.
Nk’uko bigaragara mu mirongo ibanza twavuzeho ndetse n’ikurikira, Mose yibutsaga abanyisiraheli imirimo ikomeye Imana yabakoreye. Yabikoze agamije ku barema umutima kubera igihe kirekire bari bamaze mu butayu ndetse n’ibyo bari barabuneyemo.
Hari amasomo nigiye muri iki cyanditswe:
1) Urugamba rukomeye rwa none rujya runeshwa no kwibuka imirimo ikomeye Imana yadukoreye mu gihe cyashyize. Dawidi yahangaye na Goliathi ahereye ku kwibuka intambara zinyuranye Imana yari yaramushoboje gutsinda! Hano yabibutsaga Imana yo mu butayu!
2) Iyo Imana ikunyujije mu butayu, iba izi ko hari icyo uhigira kd ihaguhera ibyo ukeneye (iby’ingenzi).
3) Ubutayu burimo Imana bwuzuyemo ibyiza by’uburyo bwose. Aha natunguwe no gusoma urutonde rw’ibiryo Imana yahereye Abisiraheli mu butayu. Birimo umwero w’imbuto, ubuki, amavuta ya elayo, amata y’inka, fromage, inyama z’uburyo bwinshi, imitobe, etc. Ibi Byanyibukije indirimbo ivuga ngo "Mu kuboko kwayo hari ibinezeza byinshi,..." cg indi ivuga ngo "Amfitiye byose mu kiganza cyiwe...: Ese urabyibuka ko ibyo ukennye Uwiteka abifite? Hasigaye gusa igihe...
4) Umwero n’umukamo ntabwo biba ahantu, ahubwo biba mu gihe no ku muntu. Iyo Imana yategetse umugisha kuza ku muntu ntibibuzwa n’aho umuntu ari. Abakeka ko gukira kwabo biterwa naho bari baribeshya! Imana yabishatse ntaho itabikorera. Niyo inagena n’igihe bikorwamo. Ntawatuma ukirenza Imana yakigennye! Kandi ntawagusohoreza isezerano Imana itabirimo!
Wewe wihebye, wewe uri mu bigeragezo none, humura iyakoze bya bindi, iracyakora n’ibindi. Ibyiza biri imbere!
Mugireumunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr

robotstxt: allowed

filter: keep


text:
Abasigajwe inyuma n’amateka bo mu Murenge wa Cyabakamyi mu Karere ka Nyanza barashinja ubuyobozi bw’umurenge kubaheza muri gahunda zigamije kuzamura abaturage ngo ni Abatwa.
Ubusanzwe abasigajwe inyuma n’amateka hirya no hino mu Rwanda bagenerwa gahunda zihariye zigamije kubateza imbere.
Nyamara abo mu Murenge wa Cyabakamyi mu Karere ka Nyanza bavuga ko basubizwa inyuma bakanahezwa, bakabwirwa ko Abatwa ntacyo bashobora kugeraho.
Mukamana Esperance umwe mu basigajwe inyuma n’amateka mu murenge wa Cyabakamyi, avuga ko umwana we yatsinze agahabwa kujya gukomeza amshuri yisumbuye mu burezi bw’ibanze bw’imyaka 9 mu ntangiriro za 2016.
Ngo yahise asanga umuyobozi w’akagari atuyemo amwandikira urupapuro amusabira ubufasha ku murenge, ari na rwo yahaye umuyobozi wungirije ushinzwe imibeho myiza y’abaturage mu murenge wa Cyabakamyi.
Guhera mu kwezi kwa kabiri ubwo yatangiraga kujya kwaka ubufasha ku murenge, ntiyigeze yakirwa na rimwe kugeza ubu. “byageze aho umwana arambwira ngo reka yigire i Kigali gushaka amafaranga y’ibikoresho azaze yige, ntekereje ibizazane byaho ku mwana w’umukobwa mpitamo gusubira kwa sosiyari ariko aho kumfasha yarambwiye ngo nimureke ajye kurongorwa.”
Avuga ko ngo bongeye guhurira ku kagari habaye inama, ahita amubwira ko adashaka kuzongera kumubona, ndetse muri iyo minsi hasohoka urutonde rw’abagomba we amukuraho.
Undi na we washigajwe inyuma n’amateka muri uyu murenge avuga ko umurenge watanze itangazo ko abantu bashaka gusaba inguzanyo mu Murenge SACCO bakwiyandikisha bakishyira hamwe, hanyuma bagafashwa guhanga imishinga no kubona amafaranga binyuze muri VUP. Basabwaga kwishyura amafaranga 700 harimo 200 yo kwiyandikisha na 500 y’umusanzu.
“Twageze ku murenge maze sosiyari aratubwira ngo Abatwa ntibaduha amafaranga ngo ntitwashobora kuyishyura.”
Bavuga ko abasigajwe inyuma n’amateka hano batigeze bubakirwa, ko kandi na gahunda ya Girinka idapfa kubageraho n’abo yagezeho ngo hari abahise bazamburwa.
“Hari bene wacu babiri bahawe inka, ariko umwe baza kuyimwambura nyuma y’uko ayikoreye akayibangurira ikanabyara. Bayishoreye ku manywa y’ihangu abantu twese tureba ngo ntiyayishobora ni Umutwa.”
Umuyobozi w’umurenge Nkurikiyumukiza ahakana ko ubuyobozi bwaba bufata abaturage mu buryo butandukanye.
“Abaturage tubakira kimwe bakanagerwaho na gahunda z’iterambere zibagenewe mu buryo bungana hakurikijwe amikoro yabo agenwa n’ibyiciro by’ubudehe.”
Gusa yemera ko kuba umuyobozi ushinzwe imibereho myiza yakomeje gushyirwa mu majwi hasohobora kuba hari ikitaragenze neza, ko agiye kubikurikirana.
Nkurikiyumukiza avuga ko abaturage bagomba kujya bavuga uwabafashe nabi kabone n’iyo yaba ari umuyobozi, ngo kuko ubuyobozi bubereyeho abaturage.
“Ahari umwotsi burya haba hari umuriro, tugiye kubyitaho dukurikirane nitubona bifite ishingiro tuzabikoraho raporo nibiba ngombwa ahanwe cyangwa asimbuzwe.”


text:
Niba ushaka kunezeza Imana va mu butware bwa kamere
Kamere y’ibyaha ni inyantege nke cyane mu byo kwizera, ariko mu gukora ibyaha ikaba inyambaraga. Kugira ngo unezeze Uwiteka, ni uko wareka iyo kamere ukaba umuntu mushya uyoborwa n’Umwuka.
Ibi bizakurinda guhora wiganyira, kuko Mwuka akwereka ibyo Imana ikubikiye ukabibona nk’ibihari bitaraba. “Erega burya abari mu butware bwa kamere ntibishoboka ko banezeza Imana” Rom. 8:8.
Ubereyeho gutanga ibisubizo by’ibibazo byose uhura na byo kuko Yesuwakiriye ni cyo akora anyuze muri wowe. Umunsi wasobanukiwe iki, ntuzongera kuganya. Abanebwe banezezwa no kwerekana ibitagenda, no kunenga abatabikoze, ariko bikarangirira aho! Ariko imfura zirangwa no kubona ibibazo ntizibitindeho, ahubwo zigatinda zibishakira ibisubizo.
Imana imaze kubona ko isi itaduha agahenge, kandi yuko imbaraga zacu zidahagije, yaravuze ngo “Musabe muzahabwa, mushake muzabona, mukomange ku rugi muzakingurirwa” Mat. 7:7.
Saba imbaraga zo gukemura ibitagenda aho gutinda ubisubiramo; saba imbaraga zikurenza karande wavukiyemo aho guhora uvuga ngo “Iwacu ni ko twabaye!” Tinyuka ukomange ku rugi uzakingurirwa. Uko ni ko kuyoborwa na Mwuka by’ukuri.
Witegereza ko ibihe biba uko ushaka ngo ubone gukorera Imana, gira icyo ukora bibe uko ushaka kuko ubwo butware warabuhawe. Yesu yadusezeranije ko “icyo tuzahambira mu isi no mu ijuru kizaba gihambiriwe, icyo tuzabohora mu isi no mu ijuru kizabohorwa” Mat. 18:18.
Witegereza ejo kuko iki ni cyo gihe cyawe!


text:
ISOMO RYA MBERE
Igitabo cy’Umuhanuzi Yonasi (Yon 3, 1-10)
1Ijambo ry’Unoraho ribwirwa Yonasi ubwa kabiri riti 2«Haguruka ujye i Ninivi, umugi mugari, maze ubamenyeshe icyo nzakubwira.» 3Yonasi arahaguruka maze ajya i Ninivi, akurikije ijamho ry’Uhoraho. Ninivi rero ikaba umugi mugari bihebuje, kuwugenda byari iminsi itatu. 4Yonasi yinjira mu mugi, akora urugendo rw’umunsi umwe. Yigisha agira ati «Hasigaye iminsi mirongo ine, maze Ninivi ikarimbuka. » 5Abantu b’i Ninivi bemera Imana, batangaza igisibo, bambara ibigunira kuva ku mukuru kugeza ku muto. 6Rya jambo riza kugera ku mwami wa Ninivi, na we ahaguruka ku ntebe ye y’ubwami, yambura igishura, yambara ikigunira, yicara mu ivu. 7Nuko batangaza muri Ninivi iteka ry’umwami n’abakuru bo mu gihugu, rivuga riti « Abantu n’inyamaswa n’amatungo, ari amaremare n’amagufi ntibigire icyo birya, ntibirishe kandi ntibiywe n’amazi. 8Nibyambare ibigunira, baba abantu, zaba inyamaswa, nibitakambire Imana n’imbaraga zose, maze buri wese areke imigirire ye mibi, n’urugomo rwitwaza amaboko. 9Ni nde wamenya niba Imana itahindura imigambi, umujinya ugashira mu mutima maze ntitube tugipfuye ? » 10Imana ibonye ibyo bakoraga, n’uko bahinduye bakareka imigenzereze yabo mibi, na yo ihindura imigambi, icyago yari yabateguje ntiyakibateza.
ZABURI (Zab 130 (129),1-2, 3-4, 7b.8)
Inyik/ Uhoraho, uramutse witaye ku byaha byacu,
Nyagasani, ninde warokoka ?
Uhoraho, ndagutakambira ngeze kure,
Uhoraho, umva ijwi ryanjye.
Utege amatwi ijwi ry’amaganya yanjye !
Uhoraho, uramutse witaye ku byaha byacu,
Nyagasani, ni nde warokoka ?
Ariko rero usanganywe imbabazi,
kugira ngo baguhoranire icyubahiro.
Kuko Uhoraho ahorana imbabazi,
akagira ubuntu butagira urugero.
Ni we uzakiza Israheli,
ibicumuro byayo byose.
IBANGONDIRIMBO RIBANZIRIZA IVANJILI (Hish 3, 20)
Alleluya Alleluya.
Hahirwa uwumva ijwi rya Nyagasani akamukingurira,
azagira ihirwe n’umunezero.
Alleluya.
IVANJILI
+ Luka (Lk 10, 38-42)
Muri icyo gihe, 38Yezu akomeza urugendo n’abigishwa be, agera mu rusisiro maze umugore witwa Marita aramwakira. 39Yari afite mwene nyina witwa Mariya, akaba yicaye iruhande rw’ibirenge bya Nyagasani, yumva amagambo ye. 40Marita we yari ahugiye mu byo gushaka amazimano. Ageze aho araza abwira Yezu ati «Mwigisha, nta cyo bikubwiye kubona murumuna wanjye amparira imirimo yose? Mubwire aze amfashe ! » 41Ariko Nyagasani aramusubiza ati « Marita, Marita, uhagaritse umutima kandi urahihibikanywa na byinshi ; 42nyamara ibya ngombwa ni bike, ndetse ni kimwe gusa. Mariya rero yahisemo umugabane mwiza, udateze kuzamwamburwa. »


text:
Uzarama azakomeza kubona byinshi bizahinduka -Meya Rwamurangwa
U Rwanda ni igihugu kirimo gutera imbere umunsi ku wundi ndetse kimwe mu bituma ibyo bigerwaho ni imiyoborere myiza abaturage basabwa gukomeza gushyigikira buri gihe.
Ibi Umuyobozi w’Akarere ka Gasabo, Rwamurangwa Stephen yabibwiye abatuye mu Murenge wa Ndera, ubwo yahatangirizaga ukwezi kw’imiyoborere myiza kwatangiye mu Rwanda hose.
Rwamurangwa yabwiye abo baturage ko imiyoborere myiza imaze kugeza u Rwanda kuri byinshi, abasaba gukomeza bicungira umutekano kuko ari wo musingi wa byose.
Muri ako gace mu minsi yashize higeze kwaduka abantu bitwaje intwaro gakondo bakomeretsa bamwe mu baturage, ariko ngo ku bwo gutanga amakuru byatumye ababikoze bamenyekana ndetse banakurikiranwa n’ubutabera.
Meya Rwamurangwa yababwiye ko hari byinshi bateganya kugeraho ariko abibutsa ko ibyo byose bizashoboka biciye mu bufatanye n’abaturage.
Bimwe muri byo birimo umuhanda wa kaburimbo abo baturage bagiye kubakirwa, uzava kuri 15 ukagera mu bice bya Ndera. Yabwiye abo baturage ko bagomba kuzawubyaza umusaruro bakora ibikorwa bibateza imbere kurushaho.
Ati “ Uzarama akamara indi myaka azabona byinshi cyane bizahinduka, reka umuhanda w’umukara ugere hano maze muzarebe."
Yabasabye kuba abafashamyumvire b’abandi kuko bizafasha no mu ikemurwa ry’ibibazo abaturage baba bafite, cyane muri uku kwezi kw’imiyoborere.
Yibukije abayobozi gufasha abaturage kwitabira gahunda za leta zirimo kwishyura ubwisungane mu kwivuza, ndetse abababwira ko akarere kateganyije ibihembo ku muyobozi uzagira uruhare mu gutuma umudugudu, akagari cyangwa umurenge ayobora ugeza ku ijanisha rya 90% mu kwishyura mitiweli kugeza tariki ya 30 Nzeri 2016.
Karemera Francis, Umunyamabanga wa Njyanama y’Akarere ka Gasabo, yabasabye gukomeza gushyigikira gahunda za leta y’u Rwanda, kuko uko imyaka itaha zikomeza guteza imbere abaturage. Ikindi ngo ni uko imiyoborere myiza igenda ica imico mibi irimo kurya ruswa no kwimika ikimenyane.
Abaturage kandi bakanguriwe kwitabira gufata amashanyarazi, ku buryo uyu mwaka bishobotse abatuye ako karere bose baba bamaze kuyageza mu ngo zabo, ababishoboye bakagura akomoka ku mirasire y’izuba.
Abaturage bagejeje ibibazo byabo ku buyobozi birimo abavuga ko bashyizwe mu byiciro by’ubudehe babona badakwiye, abasaba ubufasha n’ibindi.
Ukwezi kw’imiyoborere myiza kwatangiye ku wa 14 Nzeri kukazageza mu mpera z’ukwezi kwa cumi uyu mwaka.
Uku kwezi kw’imiyoborere kuzibanda ku kwishakamo ibisubizo, gukangukira kwigira, gukunda umurimo ubyara umusaruro n’ibindi nkuko byatangajwe na Minisitiri w’Ubutegetsi bw’Igihugu, Francis Kaboneka.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
INGINGO YO KU GIFUBIKO
Icyo Imana yagukoreye
“Imana yakunze isi cyane ku buryo yatanze Umwana wayo w’ikinege, kugira ngo umwizera wese atarimbuka, ahubwo abone ubuzima bw’iteka.”—Yohana 3:16.
Uwo ni umwe mu mirongo yo muri Bibiliya izwi cyane kandi yavuzwe kenshi. Hari abavuze ko nta wundi murongo warusha uwo “gusobanura neza kandi muri make imishyikirano iri hagati y’Imana n’abantu, n’uko bazabona agakiza.” Ni yo mpamvu mu bihugu bimwe na bimwe, amagambo agize umurongo wo muri Yohana 3:16, cyangwa uwo murongo ubwawo, bikunda kugaragara mu birori byahuje abantu benshi, ku modoka, ku nkuta n’ahandi.
Birashoboka ko abakoresha ayo magambo bizera badashidikanya ko urukundo Imana ikunda abantu ruzatuma babona agakiza k’iteka. Wowe se ubibona ute? Urukundo Imana idukunda rusobanura iki kuri wowe? Kandi se wumva ari ikihe kintu Imana yakoze kigaragaza ko igukunda?
“IMANA YAKUNZE ISI CYANE”
Abantu benshi bavuga ko Imana ari yo yaremye isanzure ry’ikirere, ibiririmo n’abantu ubwabo. Ibinyabuzima biremwe neza kandi mu buryo buhambaye, ku buryo byanze bikunze hagomba kuba hari umunyabwenge wabiremye. Abantu batari bake bashimira Imana buri munsi kubera impano y’ubuzima yabahaye. Nanone bazi ko Imana ari yo ituma bishimira ibyo bakora, kandi ko ari yo bakesha ibintu by’ingenzi bakenera kugira ngo babeho, urugero nk’umwuka, amazi, ibyokurya n’ibindi.
Dukwiriye gushimira Imana yaduhaye ibyo byose, kuko ari yo yaturemye kandi ikaba itubeshaho (Zaburi 104:10-28; 145:15, 16; Ibyakozwe 4:24). Iyo dutekereje ku byo Imana idukorera byose kugira ngo tubeho, bituma twishimira urukundo idukunda. Intumwa Pawulo yabisobanuye agira ati “[Imana] iha abantu bose ubuzima no guhumeka n’ibintu byose. Ni yo ituma tugira ubuzima, tukagenda kandi tukaba turiho.”—Ibyakozwe 17:25, 28.
Icyakora uretse kuba Imana itwitaho mu buryo bw’umubiri, hari ibindi bintu bigaragaza ko idukunda. Yaturemye mu buryo bwihariye kandi igaragaza ko iduha agaciro ituremana icyifuzo cyo gukenera ibintu byo mu buryo bw’umwuka, iduha n’uburyo bwo kubibona (Matayo 5:3). Ibyo byatumye abantu bumvira bagira ibyiringiro byo kuzaba bamwe mu bagize umuryango w’Imana, cyangwa “abana” bayo.—Abaroma 8:19-21.
Muri Yohana 3:16 hakomeza havuga ko Imana yagaragaje ko idukunda, yohereza Umwana wayo Yesu ku isi kugira ngo atwigishe ibirebana n’Imana ye ari na yo Se, kandi adupfire. Icyakora abantu benshi bemeza ko badasobanukiwe impamvu byabaye ngombwa ko Yesu apfira abantu, n’ukuntu urupfu rwe rugaragaza ko Imana idukunda. Reka turebe uko Bibiliya isobanura impamvu yatumye Yesu adupfira n’agaciro k’urupfu rwe.
“YATANZE UMWANA WAYO W’IKINEGE”
Nta muntu ushobora gucika urupfu. Twese turarwara, tugasaza kandi tugapfa. Ariko ibyo si byo Yehova Imana yari yarateganyije. Yahaye umugabo n’umugore ba mbere ibyiringiro byo kuzabaho iteka muri paradizo ku isi. Ariko hari ikintu kimwe basabwaga: Imana yababwiye ko bagombaga kuyumvira, batayumvira bagapfa (Intangiriro 2:17). Umuntu wa mbere yigometse ku butegetsi bw’Imana bimukururira urupfu, na we arukururira abari kuzamukomokaho. Intumwa Pawulo yabisobanuye agira ati ‘nk’uko icyaha cyinjiye mu isi binyuze ku muntu umwe, n’urupfu rukinjira mu isi binyuze ku cyaha, ni ko urupfu rwageze ku bantu bose kuko bose bakoze icyaha.’—Abaroma 5:12.
Icyakora Imana ‘ikunda ubutabera’ (Zaburi 37:28). Nubwo itashoboraga kwirengagiza icyaha umuntu wa mbere yakoze abigambiriye, ntiyari guha abantu bose igihano cyo guhora bababara n’icyo gupfa, ibahoye igikorwa cyo kutumvira cy’umuntu umwe gusa. Ahubwo ishingiye ku ihame ryo mu rwego rw’amategeko rivuga ngo “ubuzima buzahorerwe ubundi,” yakurikije ubutabera, maze yongera guha abantu bumvira uburyo bwo kuzabaho iteka (Kuva 21:23). None se ubuzima butunganye Adamu yari amaze gutakaza, bwari kuzongera kuboneka bute? Hari hakenewe umuntu utanga igitambo cyangwa ubuzima bunganya agaciro n’ubwa Adamu, ni ukuvuga ubuzima butunganye.
Kubera ko abakomoka kuri Adamu bose badatunganye, nta washoboraga gutanga icyo gitambo cy’incungu. Ariko Yesu yashoboraga kugitanga (Zaburi 49:6-9). Yesu ntiyigeze ahura n’ingaruka z’icyaha twarazwe, kuko yari afite ubuzima butunganye nk’ubwo Adamu yari afite mbere. Ku bw’ibyo, igihe Yesu yatangaga ubuzima bwe, yacunguye abantu abavana mu bubata bw’icyaha. Ibyo byatumye abakomotse ku mugabo n’umugore ba mbere babona uburyo bwo kuzagira ubuzima butunganye nk’ubwo Adamu na Eva bari bafite (Abaroma 3:23, 24; 6:23). Ese hari icyo dusabwa gukora kugira ngo tuzabone imigisha dukesha icyo gikorwa gihebuje kigaragaza urukundo ruzira ubwikunde?
“UMWIZERA WESE”
Tugaruke gato ku bivugwa mu murongo wo muri Yohana 3:16. Aho hari andi magambo agira ati ‘kugira ngo uwizera [Yesu] wese atarimbuka, ahubwo abone ubuzima bw’iteka.’ Ibyo byumvikanisha ko kugira ngo tuzahabwe “ubuzima bw’iteka,” hari icyo dusabwa; tugomba kwizera Yesu no kumwumvira.
Ushobora kwibaza uti “none se kumvira Yesu bije bite? Ese ntiyavuze ko ‘umwizera wese’ azabona ubuzima bw’iteka”? Ni iby’ukuri ko umuco wo kwizera ari uw’ingenzi cyane. Ariko kandi, dukwiriye kuzirikana ko Bibiliya igaragaza ko kwizera Yesu bidahagije. Hari inkoranyamagambo yavuze ko ijambo ry’umwimerere Yohana yakoresheje aho ngaho, ryumvikanisha “kumwishingikirizaho, atari ugupfa kwemera gusa ko ariho” (Vine’s Expository Dictionary of Old and New Testament Words). Kugira ngo umuntu yemerwe n’Imana asabwa ibirenze kwemera ko Yesu ari Umukiza. Uwizera Yesu agomba no kwihatira gukurikiza ibyo yigishije. Kuvuga ko ufite ukwizera ariko ntubigaragaze mu bikorwa, nta cyo bimaze. Bibiliya igira iti “kwizera kutagira imirimo kuba gupfuye” (Yakobo 2:26). Mu yandi magambo, icyo umuntu asabwa ni ukugaragaza ko yizera Yesu, ni ukuvuga kubaho mu buryo buhuje no kwizera kwe.
Pawulo yabisobanuye agira ati “urukundo Kristo afite ruraduhata, kubera ko uyu ari wo mwanzuro twagezeho: umuntu umwe [ari we Yesu] yapfiriye bose . . . Kandi yapfiriye bose kugira ngo abariho badakomeza kubaho ku bwabo, ahubwo babeho ku bw’uwo wabapfiriye kandi akazurwa” (2 Abakorinto 5:14, 15). Kugira ngo tugaragaze ko dushimira by’ukuri ku bw’igitambo cya Yesu, twagombye guhinduka, tukareka kubaho ku bwacu, ahubwo tukabaho ku bwa Yesu wadupfiriye. Ibyo byumvikanisha ko gukurikiza ibyo Yesu yigishije ari byo tugomba gushyira mu mwanya wa mbere. Ibyo bizagira icyo bihindura ku mahame tugenderaho, ku mahitamo yacu no ku byo dukora. None se abizera Yesu bazahabwa iyihe ngororano?
‘KUGIRA NGO ATARIMBUKA, AHUBWO ABONE UBUZIMA BW’ITEKA’
Igice cya nyuma cy’umurongo wo muri Yohana 3:16, gikubiyemo isezerano Imana yahaye abizera igitambo cy’incungu, kandi bagakurikiza amahame yayo mu mibereho yabo. Imana yagambiriye ko abo bantu b’indahemuka ‘batazarimbuka, ahubwo [ko] bazabona ubuzima bw’iteka.’ Icyakora abo bantu Imana ikunda bateganyirijwe imigisha itandukanye.
Yesu yasezeranyije itsinda rimwe ry’abo bantu ubuzima bw’iteka mu ijuru. Yabwiye abigishwa be mu buryo bweruye ko yari agiye kubategurira umwanya wabo, kugira ngo bazategekane na we bafite ikuzo (Yohana 14:2, 3; Abafilipi 3:20, 21). Abazurirwa kuba mu ijuru “bazaba abatambyi b’Imana na Kristo, kandi bazategekana na we ari abami mu gihe cy’imyaka igihumbi.”—Ibyahishuwe 20:6.
Hari umubare ntarengwa w’abigishwa ba Yesu bazahabwa iyo nshingano ihebuje. Yesu yaravuze ati “ntimutinye, mwa mukumbi muto mwe, kuko So yemeye kubaha ubwami” (Luka 12:32). Uwo “mukumbi muto” wari kuzaba ugizwe n’abantu bangahe? Mu Byahishuwe 14:1, 4 hagira hati “ngiye kubona mbona Umwana w’intama [Yesu Kristo wazutse] ahagaze ku musozi wa Siyoni [mu ijuru], ari kumwe n’abantu ibihumbi ijana na mirongo ine na bine, bafite izina rye n’izina rya Se yanditswe mu ruhanga rwabo. . . . Abo ni bo bacunguwe mu bantu kugira ngo babe umuganura ku Mana no ku Mwana w’intama.” Abo bantu uko ari 144.000 ni ‘umukumbi muto’ ugereranyije n’abantu babarirwa muri za miriyari babayeho ku isi. None se ko Bibiliya ivuga ko bazaba abami, bazategeka ba nde?
Yesu yavuze ibirebana n’itsinda rya kabiri ry’abantu b’indahemuka bazabona imigisha ituruka ku Bwami bwo mu ijuru. Muri Yohana 10:16, Yesu yaravuze ati “mfite n’izindi ntama zitari izo muri uru rugo; izo na zo ngomba kuzizana. Zizumva ijwi ryanjye kandi zizaba umukumbi umwe, zigire n’umwungeri umwe.” Izo “ntama” zitegereje kuzahabwa ubuzima bw’iteka ku isi, ubuzima bumeze nk’ubwo Adamu na Eva bari bafite mbere. None se ni iki kitwemeza ko abo bantu bazaba ku isi?
Hari imirongo myinshi yo muri Bibiliya ivuga ibirebana n’uko isi izahinduka paradizo izaba imeze. Ngaho rambura Bibiliya yawe wisomere imirongo ikurikira: Zaburi 37:9-11; 46:8, 9; 72:7, 8, 16; Yesaya 35:5, 6; 65:21-23; Matayo 5:5; Yohana 5:28, 29 n’Ibyahishuwe 21:4. Iyo mirongo yahanuye ko hatazongera kubaho intambara, indwara n’urupfu. Ivuga ko abakiranutsi bazishimira kubaka amazu yabo, guhinga imirima yabo no kurera abana babo mu mahoro. * Ese iyo mibereho ntishimishije? Hari impamvu zifatika zituma twizera ko ayo masezerano azasohora vuba aha.
IMANA YADUKOREYE BYINSHI
Nufata akanya ugatekereza ku byo Imana yagukoreye byose n’ibyo yakoreye abantu muri rusange, uzibonera ko ari byinshi cyane. Yaduhaye ubuzima, ubwenge, amagara mazima n’ibindi dukenera kugira ngo dukomeze kubaho. Nanone, muri Yohana 3:16 hagaragaza ko tuzabona imigisha iruta iyo, tuyikesheje impano y’igitambo Imana yatanze binyuze kuri Yesu wadupfiriye.
Kubaho mu mahoro no kugira imibereho ishimishije udatinya indwara, intambara, inzara cyangwa urupfu, bizatuma tugira ibyishimo n’imigisha y’iteka. Kugira ngo uzabone iyo migisha, ni wowe ubwawe bizaturukaho. Ariko hari ikindi kibazo ugomba gusuzuma: ni iki wowe urimo ukorera Imana?
^ par. 24 Niba wifuza ibindi bisobanuro ku birebana n’ubwo buhanuzi, reba igice cya 3 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.


text:
Ubuhamya bwa BARAKAGIRA Pascal wanyuze mu buzima bubi cyane
Nitwa BARAKAGIRA pascal, mfite imyaka 37 navukiye mu karere ka Gisagara,mvuka nsanga ababyeyi banjye ari aba catholique, amashuri narayize ariko sinabashije gukomeza bitewe nuko nabuze ababyeyi banjye nkiri muto kandi mbaburira icyarimwe aho mama yapfuye hashize icyumweru kimwe papa na we ahita apfa nyuma y’ikindi nabwo mbura undi, ngenda mbura abantu muri ubwo buryo
Ababyeyi banjye bamaze gupfa nahise ntangira ubuzima bubi ari nabwo numvise ijambo Imana ndyumvanye umubyeyi warimo ampumuriza ambwira ko Imana izangirira neza, twatangiye ubuzima tutari twariteguye tubaho nabi, turahinga, turapagasa bidutunguye ariko tubaho
Nyuma y’imyaka y’imyaka ibiri ababyeyi bapfuye, nafungutse mu mutwe ntangira kujya ndagira ingurube z’abaturage bakampemba imbetezi, nkomeza kubaho nabo gutyo ntangira kurwara amavunja ku buryo nayarwaye mu birenge, nyarwara mu mavi, nyarwara mu nkokora, ndagenda ndanegekara burundu ku buryo nta wifuzaga kundeba
Nabaye muri ubwo buzima imyaka itandatu ntagira shinge na rugero ntangira kunywa inzoga zirimo za mukubite umwice, muriture n’izindi nyinshi, ubuzima bwakomeje kuba bubi cyane mva ku rwego rwo gukorera imbetezi ntangira gukorera amapera, iyo nacyuraga ingurube nyirazo yambembaga kujya mu giti cy’ipera nkarya ariko singire na rimwe ntahana
Igihe kimwe rero umubyeyi umwe aransanga ambwira ukuntu ninakira Yesu nzaba mu buzima bwiza, natangiye kujya gusenga buhoro buhoro njya kwigira umubatizo ariko nasibiye inshuro eshatu ku ya kane ndabatizwa
Nkomeza gusenga gutyo hashize iminsi nsenga nya mu cyumba rimwe ngezeyo numva umuhanuzi ambwiye ko Imana ivuze ko nzabaho neza ninkomeza gukiranuka, nakomeje gusenga ntyo, ngenda ntera imbere mu buryo bw’umwuka, numva nkunze Imana ku buryo bukomeye noneho ndaryoherwa cyane ariko nubwo byari bimeze bityo nari nkiri mu buzima bubi cyane ariko ibyo kurya byo nri nsigaye ndya ibiryo bashyirye ingurube
Imana yaje kundangira akazi ko kuragira ihene ahantu, ndagenda ngakora neza ku buryo nacyuraga ihene zahaze nanjye nkarya neza cyane, igihe kigeze njya gukora akazi ko mu rugo ngakora neza, mabuja arampindurira anjyana gucuruza amata, ndakora biraza, amata avamo boutique birunguka, boutique arayimpa ndacuruza ndunguka cyane
Nyuma njya kuba I Kigali I nyamirambo mbana n’umubyeyi wansabye ko tubana, ndagenda ndahaba umubyeyi arangaburira, rimwe ngira isoni kuko mpora ndya ntahaha, umunsi umwe njya kugura ifu y’ubugari nyigejeje mu rugo arantonganya bikabije ati nakuzanye kugirango ngutunge sinkusabye kuntunga
Nyuma yaho gato nza gushaka amafaranga ndacuruza ndunguka, nza guhura n’umuntu wo mu muryango ansaba ko tubana, nsezera wa mucyecuru nsanga uwo mubyeyi wo muri famille ngezeyo ararwara arapfa asiga utwana tubiri duto nsigara ndera abana bato ndi umusore hashize igihe agato cyane karapfa akandi nyirakuru arakajyana
Nkomeza ubuzima gutyo ndazunguza, ndafatwa polisi iranyirukana, njya kubumba amatafari biranga nyuma nza guhura n’umugabo umwe ampa akazi muri boutique ndamucururiza, ubuzima buraza, nza kugira inshuti y’umumama wanyikundiye kuko namuhaye agakombe k’amata ku buntu arankunda bikomeye aza kuzanzamuka ajya hanze igihe kigeze antemberezayo, ngubwa neza nzana ubuzima bwiza Imana insezeranya byinshi cyane
Ntuzacikwe n’igice cya kabiri kirimo uko BARAKAGIRA yashatse umugore agasara……….
Liliane @agakiza.org


text:
Didasi yavukiye muri Espanye.Ababyeyi be bari abahinzi.Didasi akiri muto ,yari umwana ukerebutse kandi w’ingeso nziza.Amaze kuba umusore yinjiye mu muryango w’Abafransiskani i Kordu,aba umufurere.Kuva ubwo yakoze imirimo myinshi inyuranye ari ukwita ku bitunga urugo,kwakira abashyitsi,kuvura abarwayi n’ibindi...
Ukwitagatifuza kwe kwagaragaraga muri byinshi,haba mu myifatire ye cyangwa mu kwigomwa.Abakristu benshi bakundaga ku mugisha inama.
Igihe i Roma habaye umunsi mukuru wo gushyira Bernardo mu rwego rw’abatagatifu,Didasi ni we watumwe guhagararira bagenzi be.Muri iyo minsi haduka icyorezo cy’indwara,nuko basaba Didasi kuvura abo barwayi batari bafite kirengera.Abantu batangazwaga n’ukwitanga kwe n’ukuntu abarwayi bakiraga vuba.Didasi yaguye mu kigo cya Alkala muri Espanye, mu mwaka w’1463.


text:
Gukunda abo dukorera bituma iteka tuba aho tugomba kuba-Umuyobozi wa Muhanga
Umuyobozi w’akarere ka Muhanga Yvonne Mutakwasuku, kuri uyu wa 1 Gicurasi 2012 yasabye abayobozi n’abakozi muri aka karere ko bakwihatira kubanza gukunda abo bakorera kugirango babahe serivisi bakwiye More...
Kirehe-Barateganya ko buri murenge wagira irimbi rusange
Mu karere ka Kirehe mu mirenge imwe n’imwe usanga hakigaragara ikibazo cy’abaturage usanga bashyingura abitabye Imana mu ngo bitewe n’uko iyo mirenge usanga nta marimbi aba yarateganijwe. Muri More...
Muhanga: Biyemeje ko buri mwaka bazajya bahemba umukozi uhiga abandi ku murimo
Kuri uyu wa 1 Gicurasi 2012, umunsi isi yose izirikana umunsi w’abakozi, abakozi b’akarere ka Muhanga bo biyemeje kujya bahemba umwe muri bo wabaye indashyirwa mu kazi mu gihe runaka kugirango byongere More...
Itorero rizatuma abayobozi b’utugari bayoborana indangagaciro z’abanyarwanda
Umuyobozi mukuru Task Force y’itorero ry’igihugu aratangaza ko kuba ba abanyamabanga nshingwabikorwa b’utugari twose two mu Rwanda bagiye mu itorero bizatuma babasha kuyobora bagendeye ku ndanga More...
Nyamasheke: Umunsi w’umurimo wabaye uwo gutanga ibitekerezo ku bakozi b’akarere
Ku munsi w’umurimo wabaye tariki ya 01/05/2012, abakozi b’akarere ka Nyamasheke batanze ibitekerezo ku mikorere yatuma akarere karushaho gutera imbere ndetse no gutanga serivisi nziza, ibi bitekerezo More...
Kamonyi: Abakozi b’akarere barasabwa guha agaciro umurimo
Mu birori byo kwizihiza umunsi mpuzamahanga w’umurimo wabaye kuri uyu wa kabiri tariki 1/5/2012, abakozi b’Akarere ka Kamonyi baagize igihe cyo kugaragaza amahirwe bafite mu kubahiriza inshingano za More...


text:
Ibi bigaragara aho usanga ibikorwa bya bamwe muri bo bihabanye cyane n’ibyo bigisha nyamara ugasanga ba nyiri ukubikora birengagiza ko ibyo babwiye abandi na bo bibareba, ndetse hari igihe kizagera bakabibazwa n’undi mucamanza mukuru utabera udasengera mu nsengero bayobora. Ubuzima nk’ubu bwo kubeshyeshya ururimi abakumva nyamara imirimo y’umuntu ikaza kumwerekana neza uwo ari we nyawe uhabanye n’uwari azwi, ni bumwe mu bwo Imana itajya yishimira.
Iyo dusomye (Abaroma 2: 21-24) haragira hati: “…mbese wigisha abandi ntiwiyigisha? Ko uhana abandi kwiba nawe ukiba? Ko uvuga ngo ntugasambane nawe usambana, ko wanga ibishushanyo bisengwa nawe ukanduza urusengero? Ko wirata amategeko nawe ugayishisha Imana kuyacumura? Izina ry’Imana riratukwa mu bapagani ku bwanyu nk’uko byanditswe”
Kuva kera amategeko yahozeho ndetse hari benshi bari bazi no kuyigisha cyane kurusha bamwe mu b’ubu bakanayirata cyane, ariko Bibiliya ijambo ry’Imana ryerekana ko amategeko atigeze rwose akiza abo bantu ibyaha, ahubwo kubw’urukundo Imana yadukunze gusa yashimye ko ducungurwa kubw’ubuntu no kwizera Kristo Yesu.
Kubw’uwo, umwizeye ubuzima bwe buva mu magambo bukajya mu bikorwa, yaba uwigisha n’uwigishwa bakaba bashya, kamere zabo zigapfa bakamera nk’abazutse ku bw’imirimo myiza batangira gukora isimbura imibi yakera bakoraga.
Birababaza cyane iyo usanze hari umuntu w’Imana (umuyobozi w’itorero runaka, umuririmbyi, umuhanuzi, umuvuga-butumwa,…) wabaye iciro ry’imigani mu bamuzi ndetse bazi ibyo akora, nyamara mu gihe abamwumvaga kuri za radiyo, mu nyandiko nk’izi, kuri televisiyo n’ahandi bamwumvaga nk’uwagira umumaro ukomeye mu guhindura ubuzima bwa benshi cyangwa nk’uwaba umwizerwa. Ariko ugasanga abantu barumirwa iyo bamubonye binyuranye n’uko bamutekerezaga.
Bituma rero umuntu yibaza iherezo rya bene abo ndetse akanibaza niba bajya bafata akanya bagatekereza bihagije kuri rya jambo dusoma rigira riti: “Dore ndaza vuba nzanye ingororano kugira ngo ngororere umuntu wese ibikwiriye ibyo yakoze." (Ibyahishuwe 22: 12)
Birakwiye ko ubuzima bwacu tubusanisha n’ibyo tuvuga cyangwa twigisha, kuko hari umuntu ubaho atari intyoza mu kuvuga ariko imyitwarire ye mu bandi ubwayo ikivugira ndetse ugasanga hari na benshi bifuza kwigana uko ameze.
Ibi nta kindi kibitera ni uko kuvuga menshi udasa na yo birutwa no kutayavuga. Ubuzima bwacu tubamo bwa buri munsi bwari bukwiye kuba ubusobanura neza abo turi bo nyakuri, bugatanga ishusho y’uko twamenye Imana koko hadategerejwe ko tugira icyo dukora cyangwa tuvuga. Imana ibahe umugisha.
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu: [email protected]


text:
Uburyo 6 bworoheje bwagufasha kudasesagura amafaranga yawe no gutera imbere vuba vuba
Mu buzima bwa buri munsi ibyo dukora bidusaba akenshi ko dutakaza amafranga, hari igihe waba utekereza uti njyewe se ko nabyutse njya ku kazi natakaje ayahe mafaranga? Reka nkoreshe urugero rworoheje nkubwira ukuntu wakoresheje amafranga ndetse menshi kuva ubyutse kugera ugeze ku kazi nyamara wowe ushobora kuba utabikekgaga.
Ubyuka mu gitondo wacanye itara aha amafranga yagiye, wahise ujya mu bwogero aha naho wakoreshejeyo andi, nyuma yaho wogeje amenyo ayo ni andi mafaranga, nyuma yibi wisize ayo ni amafaranga, urambara witera imibavu andi mafaranga aba aragiye. Ntiwarekeye aho wakomeje ufungura telefoni uti reka ndebe ibiramutse bivugwa andi mafaranga aragenda, urakomeza ujya kurya ifunguro rya mugitondo andi mafaranga aragenda urangije uti reka mfate moto nihute ntakererwa uyu nawe wagutwaye wamusigiye andi. Ese ukoze igiteranyo wasanga aya mafaranga ari make? Kandi siyo yonyine dukoresha mu munsi tutabizi.
Dukurikije ibi bivuzwe haruguru, biragaragara ko dukoresha amafaranga menshi, ahubwo akenshi tuyakoresha tutanabizi, akenshi ikintu kidukomerera mu kwizigamira ni ukubitangira. Bishobora kuba bikomeye kubona uburyo byoroheje wakoreshamo neza amafaranga n’uburyo ayo uzigamye wayakoresha ngo ugere ku ntego zawe, ariko birashoboka. Muri iyi nkuru tugiye kugaruka ku buryo bwiza kandi bworoheje bwagufasha gukoresha neza amafaranga yawe.
- Kora urutonde rw’ibyo ukenera.
Intambwe ya mbere wakoresha uzigama amafaramga yawe ni ukubasha kumenya ayo usohora mu gihe runaka, bityo rero ukwiye kumenya ibyo byose ukenera ubanje kubyishura. Rero iyo umaze gukora urwo rutonderw’ibyo ukenera byose bizagufasha kumenya icyo amafaranga yakoze bitumen utayapfusha ubusa mubyo udakeneye.
- Kora ingengo y’imari yawe.
Niba wamaze kumenya ingano y’amafaranga utakaza mu gihe runaka, ushobora gutangira gutunganya neza ibyo ukenera ubisanisha n’ubushobozi ufite. Ingengo y’imari yawe igomba kuba yerekana neza uko ibyo ukenera bingana tugereranije n’ibyo winjiza, kuko bigufasha gutegura neza kumenya uko usohora amafaranga bityo bikakurinda kuyasesagura. Hejuru y’ibyo wibuke gushyira mubyo ukenera cya kintu uzi ukunda gukenera kabone nubwowaba utagikenera buri gihe.
3.Tegura ibijyanye no kuzigama.
Akenshi dukunda kwibeshako abazigama ari abafite amafaranga menshi, ariko se amafaranga menshi ni angahe? Ijana se? igihumbi? miliyoni…, ubusanzwe nta mafaranga make cyangwa menshi abaho biterwa n’icyo yagenewe gukoreshwa. Iyo akoze icyo yagenewe neza agasaguka icyo giheyitwa menshi ahoatagikora ngo kirangire akitwa make.
Iyo rero umaze gukora ingengo y’imari yawe,tangira wizigame uyigendeyeho. Gerageza urugero ufate nk’ icumi cyangwa se cumi na gatanu ku ijana (10-15%) nk’ubwizigame bwawe. Kandi niba usanze ibyo ukenera biri hejuru cyane ku buryo bitakwemerera kuzigama, ni ikimenyetso cyiza ko ukwiye kubigabanya. Uburyo bwiza wabigabanyamo ni ukureba bya bindi bitari ingenzi kandi wanakeneraga gake akaba aribyo uheraho.
- Gira intego uzigamira.
Bumwe mu buryo bwiza bwokuzigama amafaranga ni ukwiha intego. Tangira utekereza kucyo waba wumva uzigamira, kandi ntuterwe ipfunwe nicyo aricyo guhera ku kantu gato koroheje kugeza no ku kinini, nyuma unamenye igihe bizagutwara ngo ukizigamire. Ibukako mu buzima iyo utihaye intego ntacyo wageraho, ihe intego uzigamira rero,kandi ibe ari iyawe ntawe wiganye kuko ntawe muhuje ibyifuzo n’amafaranga.
- Menya guhitamo icyihutirwa.
Nyuma yo kumenya ibyo ukenera n’ibyo winjiza, intego zawe nizo zigiyekugira impamvu nyamukuru ku buryo uzigamamo amafaranga yawe. Buri gihe uhore uzirikana kuri za ntego z’igihe kirekire, kuko ni ngombwa ko utegura neza urugero amasaziro yawe kurusha uko waha agaciro kujya mu gitaramo cya muzika gikomeye. Kumenya guhitamo neza iy’ibanze mu ntego zawe bizagufasha kumenya aho wahera uzigama. Urugeroniba wumva wifuza kuzagura inka mu mwakautaha, tangira wigomwe amafaranga amwe uyu munsi.
- Genzura niba ubwizigame bwawe bukura.
Genzura kwizigama kwawe kugenda mu gihe runaka wihaye. Ibi ntibigufasha gusa mukugumamu murongo mwiza wiyemeje ahubwo binatuma ubona ukanakemura ibibazo mu buryo bwihuse.Ubu buryo bworoheje bwo kuzigama amafaranga yawe bushobora no kugutera kuzigama menshi kugirango ugere ku ntego zawe vuba.
Kuri wowe rero wavugaga ko hazigama abifite sibyo, nta muntu utazigama apfa kuba abishaka gusa. Kuri nawe wahoraga wibaza aho amafaranga yawe ajya wabonyeko hari nagenda utabizi. No kuri mwe mugiye gutangira kuzigama nababwirango mugire ubukire.
Byanditswe na : RUGERO Sixte


text:
Furari (foulard/scarf), ni igitambaro cyoroshye, cyambarwa nk’umwambaro ufasha nyir’ukuwambara muri gahunda yo kuberwa (accessoire de mode) ; iki gitambaro cyambarwa ku ijosi cyangwa se ku mutwe hagamijwe kwirinda imbeho, ivumbi, izuba, cyangwa se umuyaga.
Furari itandukanye na echarpe kuko echarpe yo ni igitambaro gikomeye cyambarwa gusa hagamijwe kwirinda imbeho, igakoreshwa cyane mu bihugu bikunze kugira ibihe by’ubukonje bukabije.
Mu Rwanda iki gitambaro kimaze igihe kirekire cyambarwa ariko cyatangiye kwambarwa mu bigezweho guhera muri 2007-2008. Mu mpera za 2008 ni bwo hadutse furari zikozwe mu buryo bwa karo-karo(careaux-careaux), zamenyekanye ku izina ry’ibiremba. Izi furari zarambawe karahava ndetse na n’ubu ziracyambarwa n’ubwo bitakiri cyane nko mu myaka ishize.
Ni muri urwo rwego kandi abakobwa benshi basigaye bitabira kugura udutambaro dusa n’utwo abakecuru bajyaga batega mu mutwe kera ; ariko iyo twambawe n’abakiri bato usanga badufunze mu bundi buryo ukabona ari udutambaro tudasanzwe. Bivuga rero ko aka gatambaro kaba keza bitewe n’uburyo wagafunzemo.
Kwambara furari bisaba ubuhanga mu kujyanisha, ndetse bikagira uburyo bwinshi bikorwamo bitewe n’umwenda uyambariyeho. Hari uburyo butandukanye ariko muri iyi nkuru turabagezaho uburyo 25 butandukanye, twifashishije video dukesha urubuga rwa 7sur 7.
Reba Video
Uburyo 25 butandukanye ushobora kwambaramo furari
Furari (foulard/scarf), ni igitambaro cyoroshye, cyambarwa nk’umwambaro ufasha nyir’ukuwambara muri gahunda yo kuberwa (accessoire de mode) ; iki gitambaro cyambarwa ku ijosi cyangwa se ku mutwe hagamijwe kwirinda imbeho, ivumbi, izuba, cyangwa se umuyaga.
at 7:34:00 AM
Labels: imibereho


text:
Kuva kera amabara yagiye agira ibisobanuro bitandukanye bijyanye n’imico y’abantu. Nk’urugero usanga umugeni yambara agatimba k’umweru mu gihe cyo gushyingirwa aho kwambara irindi bara cyangwa se hakambarwa umutuku kuri st valentin.
Abahanga bavuga ko amabara afite ubushobozi bukomeye ku mubiri wacu cyane cyane kuri roho zacu ku buryo ashobora no gukiza indwara zimwe na zimwe akenshi akaba ari naho bahera bakora amabendera atandukanye bijyanye n’ibisobanuro baba bifuza kuyabonamo.
Bimwe mu bisobanuro by’amabara :
Umukara : Ubundi ufatwa nk’ibura ry’andi mabara.Ukagereranywa n’ijoro,icuraburindi cyangwa i kuzimu. Ushushanya kandi urupfu, icyunamo cyangwa se agahinda. Ubundi rikoreshwa mu bihe bw’agahinda.
Umweru :Utandukanye n’umukara kuko mu buhanga bwa chromatologie ni ikusaniro ry’andi mabara yose. Umweru ugereranywa n’amanywa, umucyo cyangwa se ubusugi. Iri bara rikoreshwa mu bihe byiza nko mu makwe.
Umutuku :Iri bara rishushanya umuriro, amaraso cyangwa umutima. Rikaba rishushanya amarangamutima akomeye cyane(sentiments violents/violent emotions) ; urukundo rukabije(passion) cyangwa se na none uburakari bukabije (colere).Nk’iyo uhaye umuntu indabo zitukura bisobanuye urukundo rwinshi umufitiye.Ni nayo mpamvu rikoreshwa cyane kuri st valentin.
Orange : Ni uruvange rw’umutuku n’umuhondo.Iri bara rishushanya imbuto y’itunda cyangwa se izuba rirenga. Rikaba risobanura ibikorwa byiza, umunezero wo kubaho cyangwa iremwa.
Umuhondo : Rishushanya izuba, urumuri, zahabu ndetse ubukire(luxe) rikaba ari ikimenyetso cy’ubuhanga,ukutajegajega(equilibre) ndetse n’ubukire. Gusa umuhondo ucyeye ushobora gusobanura ubukungu cyangwa ubwiza bwa roho mu gihe umuhondo wijimye usobanura umunyabyaha cyangwa ugufuha.
Icyatsi : ni uruvange rw’ubururu n’umuhondo rigashushanya ibimera, igihe cy’imvura, amazi ndetse n’ubuhehere. Rikaba rishushanya ubushyashya n’uburumbuke.
Ubururu : rishushanya ikirere, umwuka, ukwemera ,ibitekerezo bihimbano (imagination), inzozi cyangwa se indi si.
Iroze : ni uruvange rw’umweru n’umutuku.Nkuko twabibonye haruguru umutuku ushushanya urukundo ruhebuje n’umweru urwoheresha ;iroze rero ni ibara rishushanya urukundo rworohereje (amour tendre).
Ibara runaka rishobora kukubera uburyo bwo kuvuga cyangwa kugaragaza icyo wiyumvamo utarinze uvuga cyane cyane iyo ukibona nawe asobanukiwe.
Reba Video
Bumwe mu Busobanuro bw'Amabara
Kuva kera amabara yagiye agira ibisobanuro bitandukanye bijyanye n’imico y’abantu. Nk’urugero usanga umugeni yambara agatimba k’umweru mu gihe cyo gushyingirwa aho kwambara irindi bara cyangwa se hakambarwa umutuku kuri st valentin.
at 1:55:00 PM
Labels: imibereho


text:
Ababyeyi barakangurirwa kugira umuco wo kugurira ibitabo abana
Umuryango wita ku bana “Save the Children” ukangurira ababyeyi kugira umuco wo kugurira ibitabo abana, kugira ngo bakure bakunda gusoma.
Wabibakanguriye mu muhango wo gutangiza gahunda yo gushishikariza abana gusoma yiswe “Chocolate Book Campaign”, wabaye kuri uyu wa 18 Ugushyingo 2016.
Catherine Uwimana, umukozi ushinzwe iby’ibitabo mu mushinga Mureke Dusome ukorana na Save the Children, avuga ko iyi gahunda yatekerejweho nyuma yo kubona ko hari ababyeyi badakunda kugurira ibitabo abana.
Yagize ati “Twabonye kenshi ko iyo ababyeyi bajyanye n’abana ahagurirwa ibintu binyuranye, umwana akabasaba ko bamugurira agatabo ko gusoma, bamushwishuriza bavuga ko ibitabo bihenda ariko bakamugurira chocola n’ibindi bikubye kabiri igiciro cy’igitabo yabasabaga”.
Yongeraho ko kugurira umwana igitabo ari ukumwongerera ubumenyi bigatuma aba n’umuhanga mu ishuri.
Gasake Augustin, umubyeyi akaba n’umwanditsi w’ibitabo by’abana na we wari witabiriye iki gikorwa, avuga ko Leta yakagombye guteganya uko ibitabo byagera ku bana bose.
Ati “Leta yateganya ingengo y’imari yo gufasha abaturage kugura ibitabo bakazajya babyishyura buhorobuhoro ariko bikagera ku bana bose mu ngo iwabo.
Abantu bahabwa ifumbire ibafasha kongera umusaruro, bagahabwa inka, kuki ibitabo byo bitashyirirwaho gahunda yabyo”.
Umwe mu bana bari baje muri uyu muhango, Umutoni Divine, avuga ko gusoma bituma amenya inkuru zimushimisha.
Ati “Gusoma bituma tumenya byinshi birimo ibintu bituma twishima, nk’umugani wa Mpyisi na Bakame cyangwa uwa Bakame n’akanyamasyo”.
Muziganyi Espérance, umukozi wa Minisiteri y’Uburezi ushinzwe uburezi bw’abakuze, avuga ko ari byiza gukangurira abantu gusoma haherewe ku bana.
Ati “Kuva mu bisekuru byacu umuco w’Abanyarwanda wari uwo kuvuga ariko ubu abantu barajijutse ari yo mpamvu bamaze kugira n’umuco wo gusoma no kwandika.
Kubikangurira abana rero ni byiza kuko bizatuma mu gihe kiri imbere uyu muco uzakwira mu Banyarwanda bose”.
Muziganyi yongeraho ko muri iki gihe isi ngo yihuta cyane, hakoreshwa ikoranabuhanga mu bintu byinshi, kuba umuntu atazi gusoma ngo asigara inyuma muri byose.


text:
ISOMO RYA MBERE
Igitabo cyaTobi (Tobi 1, 1ab. 2a. 3a ; 2,1-9)
1,1Igitabo cy’ibigwi bya Tobiti mwene Tobiyeli, wo mu nzu ya Aziyeli mu muryango wa Nefutali. 2Ku ngoma ya Salimanasari umwami wa Ashuru, Tobiti uwo yajyanywe bunyago bamuvanye i Tibe.
3Jyewe Tobiti nagendeye mu nzira y’ukuri, nkurikiza ubutabera mu buzima bwanjye bwose. 2,1Nuko ku ngoma ya Esarihadoni, jyewe Tobiti ngaruka iwanjye, maze nsanga umugore wanjye Ana, na Tobi umuhungu wanjye. Ku munsi wacu wa Pentekositi, ari na wo munsi mukuru w’Ibyumweru, batugaburira bitetse neza, maze nkinja akabero kugira ngo mfungure. Banterera ameza, maze banzanira ibiryo byinshi by’amoko yose.
2Ni ko kubwira Tobi umuhungu wanjye nti «Mwana wanjye, jya mu bavandimwe bacu twazananywe bunyago hano i Ninivi, maze nihagira uwo usanga akennye ariko akizirikana Uhoraho n’umutima we wose, uwo nguwo umuzane, aze dusangire; ndagutegereza, mwana wanjye, kugeza igihe ugarukira,»
3Tobi aragenda, ajya gushaka uwaba umukene mu bavandimwe bacu, ariko ahita agaruka, arampamagara ati «Daweh!» Ndamusubiza nti «Ngaho mbwira, mwana wanjye.» Yungamo ati «Hari umuntu wo mu bwoko bwacu bamaze kwica, bamuhotoreye mu kibuga maze bamusiga aho.»4Nuko nsimbuka ntagize n’icyo nkoza ku munwa, maze iyo ntumbi nyikura aho mu kibuga, nyihisha mu cyumba, ntegereje ko izuba rirenga nkayihamba. 5Ngarutse ndiyuhagira, hanyuma umugati wanjye nywuryana ishavu, 6maze nibuka amagambo umuhanuzi Amosi yavugiye kuri Beteli agira ati «Iminsi mikuru yanyu nzayihinduramo iminsi y’ibyago, n’indirimbo zanyu nzihindure iz’amaganya.» Nuko ndaturika ndarira.
7Izuba rimaze kurenga, ndagenda ncukura imva maze ndamuhamba. 8Abaturage bo baransekaga bavuga bati «Nimurebe ra! Nta bwoba agifite! Amambere barabimuhigiye bagira ngo bamwice, aranyerera arahunga; none dore yongeye guhamba abapfu!» 9Muri iryo joro nyine ndiyuhagira, hanyuma njya hanze nirambararira hasi mu kibuga iruhande rw’urukuta, maze niyorosora mu maso kuko hariho icyunzwe.
ZABURI (Zab 112 (111), 1-2, 3-4, 5-6
Inyik/Hahirwa umuntu uhimbazwa n’amategeko y’Uhoraho!
Hahirwa umuntu utinya Uhoraho,
agahimbazwa n’amategeko ye!
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe,ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana
IBANGONDIRIMBO RIBANZIRIZA IVANJILI (1 Pet 2, 4)
Alleluya Alleluya.
Nimwegere Nyagasani, ibuye nyabuzima ryajugunywe n’abantu,
nyamara ari indobanure,
kandi rifite agaciro gakomeye mu maso y’lmana.
Alleluya.
IVANJILI
Mariko (Mk12,1-12)
Muri icyo gihe, 1Yezu atangira kubwira abatware b’abaherezabitambo bakuru, abigishamategeko n’abakuru b’imiryango mu migani, avuga ati «Umuntu yateye imizabibu mu murima we, ayikikizaho uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo.
2Igihe cy’isarura kigeze yohereza umugaragu kuri ba bahinzi, ngo bamumuhere ku mbuto z’imizabibu. 3Ariko bo basumira uwo mugaragu baramuhondagura, bamwohereza amara masa. 4Arongera abatumaho undi mugaragu, uwo na we bamurema uruguma mu mutwe, baramutukagura. 5Nuko yoherezayo undi, we baramwica. Nyuma yohereza n’abandi benshi, bamwe barabakubita, abandi barabica. 6Hari hasigaye umwana we yakundaga, nyuma aba ari we abatumaho yibwira ati ‘Umwana . wanjye we nta cyo bazamutwara.’ 7Ariko abahinzi bamubonye barabwirana bati ‘Dore uzamuzungura; nimuze tumwice maze tuzazungure ibye.’ 8Nuko baramufata baramwica, bamujugunya inyuma y’umurima w’ imizabibu. 9Mbese mubona nyir’imizabibu azakora iki? Azaza arimbure abo bahinzi, maze imizabibu ayishinge abandi.
10Ntimwasomye se mu Byanditswe ngo ‘lbuye ryajugunywe n’abubatsi, ni ryo ryabaye insanganyarukuta. 11Ngicyo icyo Nyagasani yakoze, kikaba kibaye igitangaza mu maso yacu.’» 12Bashaka uko bafata Yezu, ariko batinya rubanda. Bari bumvise neza ko ari bo yavugaga muri uwo mugani. Nuko bamusiga aho barigendera.


text:
Mu rugendo rw’ Ivugabutumwa Korare Iriba irimo i Meshero (Gicumbi) abagera ku 185 bakiriye agakiza
Chorale Iriba kuri uyu wa gatandatu yahagurutse i Huye yerekeza muri Paroisse ya Meshero (Gicumbi).
Nyuma yo kwakirwa, Imana yatangiye kubakoresha mu buryo butangaje dore amwe mu magambo yigishijwe kuri uyu wa gatandatu: Mbese umugore yakwibagirwa umwana yonsa, ntababarire uwo yibyariye? Icyakora bo babasha kwibagirwa, ariko jye sinzakwibagirwa. Dore nguciye mu biganza byanjye nk’uca imanzi, kandi inkike zawe ziri imbere yanjye iteka. (Yesaya 49:15)
Ntibibaho ko Imana yibagirwa uwo yaremye ari nayo mpamvu imutumaho intumwa nyinshi. Hoseya 2:16: Imana ijya ihendahenda abantu kandi ikabashiriraho n’irembo ry’ibyiringiro.
Mu ndirimbo zaririmbwe zagarutse ku nsanganyamatsiko igira iti: Yesu akwiye kubahwa, igihe kigeze ko abakristu bahindura imikorere kuko basigaye bajya mu rusengero nkabajya mu isoko cg mu mupira ariko nta juru rya abambuzi. Iyo myitwarire mibi y’ abakristo ituma ubugingo bwangirika ariko haracyariho ibyiringiro ko ibyo abantu bishe babikosora bakagaruka mu rukundo rwa mbere.
Muri iki giterane cyitabiriwe n’abasaga ibihumbi bibiri ubutumwa bwose bwahatabutse bwibukije abantu guhunga umujinya ugiye gutera isi mu cyiciro cya mbere hihannye abantu 39 naho concert ihumuje hihannye abagera hafi 150. Igiterane kizakomeza n’ejo ku cyumweru. Hashimwe Data wa twese ugikiza abantu barushye.


text:
Dufite inyubako ituruka ku Mana. Ev. KIYANGE Adda-Darlene
DUFITE INYUBAKO ITURUKA KU MANA.
Tuzi yuko niba inzu y’ingando yacu yo mw’isi izasenywa, dufite inyubako ituruka ku Mana, inzu itubatswe n’intoki, itazashira yo mw’ijuru (2 abakorinto 5:1).
Imana yagize neza mu kurema umuntu nta kintu na kimwe yigeze ikora nabi ngo ibe yagisubiramo, cyangwa ngo yicuze ko hari urugingo yashyize ahatari ho. Imana yaremye ibintu byose ibona ko ari byiza.
Iyi mibiri twambaye niyo nzu y’ingando yacu bibiriya ivuga. Umubiri ni mwiza iyo utarwaye, iyo tuwurimo turawurinda kugira ngo hatagira ikiwuhungabanya. Ndetse niyo hagize ikiza, turawuhungisha, dutinya ko wakangirika. Ni ingando yacu. Uyu mubiri ni ingando umuntu aturamo akaramira mwisi.
Uyu mubiri ukenera byinshi. Kurya, kunywa, kwambara, aho kuba n’ibindi. Iyo ibyo byose byabonetse umubiri ugubwa neza. Iyo hagizemo kimwe kibura turahangayika ndetse hakaba hanavamo no gukora ibyaha cyangwa gutuka Imana.
Ibyifuzo byinshi nta handi bituruka, ni mu kuba umubiri hari ibyo utabonye. Ikibabaje ni kimwe, n’uko uwo mubiri wabona ibyo ukeneye, utabibona, ufite igihe cyawo cyo gusenyuka. Umubiri ugira amategeko atabarika. Umubiri uhora ari impa, impa..., ntiwitaye aho ibyo wifuza bituruka, ntiwitayeho no kumenya niba aho ibyo ubonye ari heza cyangwa habi (ndavuga mu byaha), ibyo ntubyitayeho. Igikuru kuri wo n’uko nta kigomba kubura mubyo ukeneye.
Iyo hagize ikibura, utera impagarara, amahoro akavaho. Ntimujya inama, ahubwo uzana amategeko menshi atabarika uti nutagira vuba ahubwo ndahura n’ikibazo. N’ushaka unyihere ibyo wibye nta kibazo igikuru n’uko umpa. Nushaka uhemuke nta kibazo, igikuru n’uko mbona umpaye. N’ushaka ugende uriganya abantu nta kibazo igikuru n’uko umpa. Yooo, mbega umubiri! Umubiri ntuzi amategeko y’Imana, ntuzi ko hari ibiryo utagomba kurya kuko biturutse ahanduye, ashwi. Ni ingando.
Aha nakibaza nti mbese ingando n’uyituyemo ni nde ufite ubwenge? mbese ni inde ufata ibyemezo? numva nasubiza ko uyituyemo ariwe ufite ubutware kuri yo. Niba ashaka kuyisana, kuyisiga, cyangwa kuyongera, guhindura igisenge, ntabwo ari ingando iza ngo ibwire boss wayo ngo nsana, ngo nsiga irangi ry’umutuku cyangwa icyatsi. ahubwo utuye muri iyo ngando ayikorera ibyo yatekereje bimunyuze kandi atabangamiye uburenganzira bw’abazareba iyo ngando. Hariho ibyo yakirinda gushyiraho kuko bishobora kubangamira ibidukikije. Hari amarangi atasiga kuko yangiza ibidukikije, ntabwo ashobora gushyira indangururamajwi hanze yayo wenda ku mireko ngo n’uko aribyo ashaka, aho ibidukikije bihita nabyo bitera agatoki bisaba uburenganzira, n’ibindi byinshi.
Mu rwandiko Pawulo yandikiye abakorinto, tubonye ko iyi ngando turimo ariwo mubiri izasenywa. Iyi ngando tuyirimo ariko tutarayubatse. ni intizanyo. Nyirayo ayifitiye ifuhe, igomba gufatwa neza mu gihe tukiyirimo tudashyiramo ibiyangiza (ibyaha). Itangazo rya nyirayo, rivuga ko abazayifata neza, azabaha indi. Dufite inyubako ituruka ku Mana, inzu itubatswe n’intoki, itazashira yo mw’ijuru.
Nagira ngo nkubwire mwene Data, umubiri wigushuka, uzasenywa. Saba Imana igufashe uwutegeke. Ntuwemerere ko ukujyana mu byaha.Imana izagororera abakoze neza kandi izabahemba kubaha indi ngando itazasenyuka iteka ryose. Va mu byaha, va mu bibi, witegekwa n’umubiri, ni ubusa uzabora. Wutegeke Uwera azasange ufite ingando yejejwe.
Urakoze gusoma ijambo ry’Imana . ndakwifuriza ko rikugirira umumaro, ukamera nka wa muririmbyi uti yewe maso yanjye, nawe matwi, nawe munwa wanjye mubiri we! Mwese mushimishe uwankuye mu ngoyi. Korana inama n’amaso yawe, umunwa n’amatwi. Amaboko n’ibirenge byose bimenye ko hari uwakubambiwe atanezererwa imirimo mibi, maze ubiyoborere mu gukora ibyiza.
Senga uti : "Mana Data, mw’izina rya Yesu ngushimiye ko wampaye iyi ngando yitwa umubiri. None maze kumenya ko izasenywa, ndagusaba kuzabona iriya nshya izaturuka mw’ijuru. Nsabye mw’izina rya Yesu. Amena."
Ndangije nkwifuriza amahoro Y’Imana Imana iguhe umugisha.
Ev. KIYANGE Adda-Darlene


text:
MUSANZE : N’ ubo aho basengera ari hashya bo si bashya mu murimo w’ Imana -Korali Vuzimpanda Adepr Siloamu
Yanditswe na Imanishimwe Dieudonne September 13, 2017
Korali Vuzimpanda yo kuri Adepr Siloamu, Paruwasi ya Nyarubare mu itorero ry’ Akarere ka Musanze , Mu rwego rwo gushimangirako atari bashya mu murimo ,bakaba bagiye gushyira hanze umuzingo w’indirimbo zabo […]
Korali Vuzimpanda yo kuri Adepr Siloamu, Paruwasi ya Nyarubare mu itorero ry’ Akarere ka Musanze , Mu rwego rwo gushimangirako atari bashya mu murimo ,bakaba bagiye gushyira hanze umuzingo w’indirimbo zabo z’amajwi (audio) kuri iki cyumweru taliki 17.09.2017 ku rusengero rwa Nyarubande .
Twashatse kumenya byinshi kuri iyi korali twegera umuyobozi Bwana Habanabakize Emmanue aganira n’ umunyamakuru w’ibyiringiro.rw yagize ati :”Chorale Vuzimpanda ikorera umurimo w”Imana mu itorero ADEPR paroisse ya nyarubande Chappell Siloamu ,iyi chorale yatangiye ahagana 1997 ubwo hashingwaga Umudugudu wa nyarubande baje ari abana bato baturutse ku ri ADEPR muhoza iyi chorale igizwe n’abaririmbyi 85 harimo abagabo abasore abagore n’abakobwa .Mu mwaka 2014 nibwo ubuyobozi bw ‘itorero bwatwohereje kujya kuvuna Umudugudu mushya wahawe Izina rya Siloamu ari nawo tukibarizwaho na nubu ,ubu uwo mudugudu ugizwe n’abakristo 300 Ibyo tubikesha Gusenga hamwe no kubaha Imana ”
Bamwe mu bakristo twabashije kuganira ,batubwiyeko iyi korali ibyo ikoze ari iby’ubutwari ugereranije igihe bamaze bagiye ku mudugudu mushya wa Siloamu ,bakaba bagiye gushyira ahagaragara umuzingo w’indirimbo zabo ,ari ibintu byo gushimirwa kandi Imana izanabibukiraho kuko bigaragaza ubwitange n’umwete ku murimo kandi bikagaragaza ko atari bashya mu murimo n’ubwo aho bakorera ari hashya .
Tubibutseko iyi korali Vuzimpanda izashyira ku mugaragaro umuzingo wayo kuri iki cyumweru taliki 17.09.2017 ku rusengero rwa ADEPR NYARUBANDE kuko urwabo rwa Siloamu rutaruzura bikaba ngombwa ko bifashisha icyicaro cya paroisse yabo.
NDAGIJIMANA Flavien /Ibyiringiro.rw


text:
Twigane ukwizera kwa Mose
“Kwizera ni ko kwatumye Mose, ubwo yari amaze gukura, yanga kwitwa umwana w’umukobwa wa Farawo.”—HEB 11:24.
1, 2. (a) Ni uwuhe mwanzuro Mose yafashe ubwo yari afite imyaka 40? (Reba ifoto ibimburira iki gice.) (b) Kuki Mose yahisemo kugirirwa nabi ari kumwe n’abari bagize ubwoko bw’Imana?
MOSE yari azi ubuzima yari kugira muri Egiputa. Yabonaga amazu manini kandi meza y’abakire. Yari yararerewe mu muryango wa cyami. Yari ‘yarigishijwe ubwenge bwose bw’Abanyegiputa,’ bushobora kuba bwari bukubiyemo ubugeni, ubumenyi bw’ikirere, imibare n’ibindi (Ibyak 7:22). Yashoboraga kugira ubutunzi, ububasha n’ibindi bintu byiza Umunyegiputa usanzwe atashoboraga kubona.
2 Ariko kandi, igihe Mose yari afite imyaka 40 yafashe umwanzuro ugomba kuba waratangaje cyane umuryango wa cyami wo muri Egiputa yari yararerewemo. Yanze no kugira ubuzima nk’ubw’Umunyegiputa usanzwe, ahitamo kuba hamwe n’abacakara. Kubera iki? Ni ukubera ko Mose yari afite ukwizera. (Soma mu Baheburayo 11:24-26.) Ukwizera kwatumye Mose abona ibirenze ibyo yarebeshaga amaso. Yizeraga “Itaboneka,” ni ukuvuga Yehova, kandi akizera ko amasezerano yayo azasohora.—Heb 11:27.
3. Ni ibihe bibazo bitatu biri busubizwe muri iki gice?
3 Natwe tugomba kubona ibirenze ibyo turebesha amaso. Tugomba kuba abantu ‘bafite ukwizera’ (Heb 10:38, 39). Kugira ngo turusheho kugira ukwizera gukomeye, nimucyo dusuzume ibivugwa kuri Mose mu Baheburayo 11:24-26. Mu gihe turi bube tubisuzuma, ushake ibisubizo by’ibi bibazo: ni mu buhe buryo ukwizera kwatumye Mose ashobora kurwanya irari ry’umubiri? Igihe yarwanywaga, ni mu buhe buryo ukwizera kwamufashije guha agaciro umurimo yakoreraga Yehova? Kandi se, kuki Mose “yatumbiraga ingororano yari kuzahabwa”?
YARWANYIJE IRARI RY’UMUBIRI
4. Ni iki Mose yari azi ku birebana no ‘kwishimira icyaha’?
4 Kwizera ni ko kwatumye Mose amenya ko ‘kwishimira icyaha’ bimara igihe gito. Abandi bo bashoboraga gutekereza ko nubwo gusenga ibigirwamana n’ubupfumu byari byogeye muri Egiputa, yari igihugu cy’igihangange mu gihe abari bagize ubwoko bwa Yehova bo bari abacakara. Icyakora, Mose yari azi ko Imana yashoboraga guhindura ibintu. Nubwo abari baratwawe no guhaza irari ry’umubiri basaga n’aho baguwe neza, Mose yizeraga ko ababi bazarimbuka. Ibyo byatumye atifuza “kumara igihe gito yishimira icyaha.”
5. Ni iki kizatuma twirinda ‘kumara igihe gito twishimira icyaha’?
5 Wakwirinda ute ‘kumara igihe gito wishimira icyaha’? Ntuzigere wibagirwa ko ibyishimo biterwa no gukora icyaha bimara akanya gato. Ukwizera kujye gutuma ubona ko ‘isi ishirana n’irari ryayo’ (1 Yoh 2:15-17). Ujye utekereza ku gihe kizaza cy’abanyabyaha batihana. Bari ‘ahanyerera’ kuko bazagira iherezo ribi cyane (Zab 73:18, 19). Mu gihe uhanganye n’amoshya yatuma ukora icyaha, jya wibaza uti “nifuza ko byazangendekera bite mu gihe kizaza?”
6. (a) Kuki Mose yanze “kwitwa umwana w’umukobwa wa Farawo”? (b) Kuki utekereza ko Mose yafashe umwanzuro mwiza?
6 Nanone kandi, ukwizera kwa Mose kwamufashije guhitamo icyo yari kuzakora. Bibiliya igira iti “kwizera ni ko kwatumye Mose, ubwo yari amaze gukura, yanga kwitwa umwana w’umukobwa wa Farawo” (Heb 11:24). Mose ntiyigeze atekereza ko yashoboraga gukorera Imana ari umwe mu bagize umuryango wa cyami, maze ngo ajye akoresha ubutunzi n’umwanya yari kuba afite afasha abavandimwe be b’Abisirayeli. Ahubwo yari yariyemeje gukunda Yehova n’umutima we wose n’ubugingo bwe bwose n’imbaraga ze zose (Guteg 6:5). Umwanzuro Mose yafashe wamurinze imibabaro myinshi. Ubutunzi bwinshi bwo muri Egiputa yahaze, bwaje gusahurwa n’Abisirayeli ubwabo (Kuva 12:35, 36). Farawo yacishijwe bugufi kandi ararohama (Zab 136:15). Mose we yararokotse kandi Imana yaramukoresheje kugira ngo ayobore ishyanga ryose rya Isirayeli arigeze ahantu hari umutekano. Yagize icyo ageraho rwose!
7. (a) Dukurikije ibivugwa muri Matayo 6:19-21, kuki twagombye guteganya iby’igihe kizaza cy’iteka? (b) Vuga inkuru igaragaza itandukaniro riri hagati y’ubutunzi bwo mu buryo bw’umubiri n’ubutunzi bwo mu buryo bw’umwuka.
7 Niba uri umugaragu wa Yehova ukiri muto, ni mu buhe buryo ukwizera kwagufasha guhitamo icyo uzakora? Ni byiza ko uteganya iby’igihe kizaza. Ariko se, kwizera amasezerano y’Imana bizatuma uteganya iby’igihe kizaza cy’iteka, cyangwa uzateganya iby’igihe gito? (Soma muri Matayo 6:19-21.) Icyo ni cyo kibazo Sophie wari umubyinnyi w’umuhanga yari ahanganye na cyo. Amasosiyete ashinzwe ibyo kubyina yo hirya no hino muri Leta Zunze Ubumwe za Amerika yemeye kumurihira amashuri no kumuha akazi abandi bifuzaga cyane. Yaravuze ati “kuba abantu barantangariraga byanteraga ishema. Numvaga nduta ab’urungano rwanjye. Ariko nta byishimo nari mfite.” Hanyuma Sophie yarebye videwo ivuga icyo abakiri bato bakoresha ubuzima bwabo (Les jeunes s’interrogent . . . Que vais-je faire de ma vie?). Yaravuze ati “naje kubona ko gusenga Yehova n’umutima wanjye wose nari narabiguranye kugira icyo ngeraho muri iyi si no gukundwa n’abafana. Namusenze nshyizeho umwete. Hanyuma naretse akazi ko kubyina.” Uwo mwanzuro utuma yumva ameze ate? Yaravuze ati “sinjya nifuza kongera kubaho nk’uko nari mbayeho. Ubu ndishimye ijana ku ijana. Nkorana umurimo w’ubupayiniya n’umugabo wanjye. Ntituri ibyamamare kandi ntidutunze ibintu byinshi. Ariko dufite Yehova, dufite abantu twigisha Bibiliya, tukagira n’intego zo mu buryo bw’umwuka. Nta cyo nicuza.”
8. Ni iyihe nama ya Bibiliya ishobora gufasha umuntu ukiri muto guhitamo icyo azakoresha ubuzima bwe?
8 Yehova azi icyakubera cyiza. Mose yaravuze ati ‘icyo Yehova Imana yawe agusaba ni iki? Si ugutinya Yehova Imana yawe, ukagendera mu nzira ze zose ukamukunda, ugakorera Yehova Imana yawe n’umutima wawe wose n’ubugingo bwawe bwose, kandi ugakurikiza amabwiriza n’amategeko ya Yehova ngutegeka uyu munsi, kugira ngo ugubwe neza?’ (Guteg 10:12, 13). Muri iki gihe ukiri muto, hitamo icyo uzakora kizatuma ukunda Yehova kandi ukamukorera “n’umutima wawe wose n’ubugingo bwawe bwose.” Ushobora kwiringira udashidikanya ko bizatuma ‘ugubwa neza.’
YAHAGA AGACIRO INSHINGANO ZE
9. Sobanura impamvu gusohoza inshingano Mose yari ahawe bitari bimworoheye.
9 Mose “yabonaga ko gutukwa ari uwasutsweho amavuta ari ubutunzi bukomeye cyane kuruta ubutunzi bwo muri Egiputa” (Heb 11:26). Muri uwo murongo Mose yiswe “uwasutsweho amavuta” cyangwa “Kristo.” Ibyo bisobanura ko Yehova yari yaramutoranyirije kuyobora Abisirayeli akabavana muri Egiputa. Mose yari azi ko gusohoza iyo nshingano bitari kumworohera, ndetse ko byari gutuma ‘atukwa.’ Mbere yaho, hari Umwisirayeli wari waramunnyeze agira ati “ni nde wagushyizeho ngo utubere umutware n’umucamanza?” (Kuva 2:13, 14). Nyuma yaho, Mose ubwe yabajije Yehova ati “Farawo we azanyumva ate?” (Kuva 6:12). Kugira ngo Mose yitegure guhangana n’ibitotezo, yasenze Yehova amubwira impungenge yari afite. Yehova yafashije ate Mose gusohoza iyo nshingano itoroshye?
10. Ni mu buhe buryo Yehova yahaye Mose ibyo yari akeneye byose kugira ngo asohoze inshingano ye?
10 Icya mbere, Yehova yabwiye Mose ati “nzabana nawe” (Kuva 3:12). Icya kabiri, Yehova yatumye agira icyizere ubwo yamusobanuriraga kimwe mu byo izina rye risobanura. Yagize ati “nzaba icyo nzashaka kuba cyo cyose” * (Kuva 3:14). Icya gatatu, yahaye Mose ububasha bwo gukora ibitangaza bwagaragazaga ko mu by’ukuri yatumwe n’Imana (Kuva 4:2-5). Icya kane, Yehova yahaye Mose umufasha n’umuvugizi, ari we Aroni, kugira ngo amufashe gusohoza inshingano ye (Kuva 4:14-16). Mose yageze ku iherezo ry’ubuzima bwe yiringira adashidikanya ko Imana iha abagaragu bayo ibyo baba bakeneye byose kugira ngo basohoze inshingano yose ibahaye, ku buryo yabwiye Yosuwa wari ugiye kumusimbura ati “Yehova azakugenda imbere kandi azakomeza kubana nawe. Ntazagusiga cyangwa ngo agutererane burundu. Ntugire ubwoba cyangwa ngo ukuke umutima.”—Guteg 31:8.
11. Kuki Mose yahaga agaciro kenshi inshingano ye?
11 Yehova yafashije Mose guha agaciro kenshi inshingano ye itari yoroshye, akaba yarabonaga ko yari ‘ikomeye cyane kuruta ubutunzi bwo muri Egiputa.’ Ubundi se, gukorera Farawo byari bihuriye he no gukorera Imana Ishoborabyose? Kuba igikomangoma muri Egiputa byari bimaze iki ubigereranyije no kuba “uwasutsweho amavuta” na Yehova? Mose yaragororewe bitewe n’uko yagaragaje imitekerereze ikwiriye. Yagiranye imishyikirano yihariye na Yehova, we watumye agira “imbaraga zikomeye” ubwo yayoboraga Abisirayeli mu Gihugu cy’Isezerano.—Guteg 34:10-12.
12. Ni izihe nshingano zihebuje Yehova aduha twagombye guha agaciro?
12 Natwe hari inshingano twahawe. Hari umurimo Yehova yadushinze binyuze ku Mwana we, nk’uko yari yarawushinze intumwa Pawulo n’abandi. (Soma muri 1 Timoteyo 1:12-14.) Twese dufite inshingano ihebuje yo gutangaza ubutumwa bwiza (Mat 24:14; 28:19, 20). Bamwe bakora umurimo w’igihe cyose. Abavandimwe bakuze mu buryo bw’umwuka bafasha abandi mu itorero ari abakozi b’itorero n’abasaza. Icyakora, bene wanyu batizera n’abandi bashobora kudaha agaciro izo nshingano, ndetse bakaba bagutuka bitewe n’uko ugaragaza umwuka wo kwigomwa (Mat 10:34-37). Baramutse bashoboye kuguca intege, ushobora gutangira kumva ko kuba wigomwa nta cyo bimaze, cyangwa ko udashoboye gusohoza izo nshingano. None se ibyo bikubayeho, ukwizera kwagufasha gute kugira ngo ukomeze kwihangana?
13. Yehova adufasha ate gusohoza inshingano aduha?
13 Jya usaba Yehova kugufasha, ubikore ufite ukwizera. Jya umubwira impungenge ufite. N’ubundi kandi, Yehova ni we waguhaye iyo nshingano, kandi azagufasha kuyisohoza. Mu buhe buryo? Azagufasha nk’uko yafashije Mose. Icya mbere, Yehova arakwizeza ati “nzagukomeza, kandi nzagufasha by’ukuri. Nzakuramiza ukuboko kwanjye kw’iburyo gukiranuka” (Yes 41:10). Icya kabiri, akwibutsa ko amasezerano ye yose ari ayo kwiringirwa, agira ati “narabivuze kandi nzabisohoza; narabitekereje, no kubikora nzabikora” (Yes 46:11). Icya gatatu, Yehova aguha “imbaraga zirenze izisanzwe” kugira ngo usohoze umurimo wawe (2 Kor 4:7). Icya kane, kugira ngo Data utwitaho agufashe gukomeza gusohoza inshingano yawe, yaguhaye umuryango wo ku isi hose w’abasenga by’ukuri ‘bakomeza guhumurizanya no kubakana’ (1 Tes 5:11). Uko Yehova azagenda aguha ibyo ukeneye byose kugira ngo usohoze inshingano zawe, ni na ko uzarushaho kumwizera kandi ubone ko inshingano uhabwa mu murimo we ari ubutunzi bukomeye cyane kuruta ubutunzi ubwo ari bwo bwose bwo muri iyi si.
“YATUMBIRAGA INGORORANO YARI KUZAHABWA”
14. Kuki Mose yiringiraga adashidikanya ko yari kuzahabwa ingororano?
14 Mose “yatumbiraga ingororano yari kuzahabwa” (Heb 11:26). Nubwo hari ibintu byinshi Mose atari azi ku birebana n’igihe kizaza, ibike yari azi ni byo yashingiyeho afata imyanzuro. Kimwe na sekuruza Aburahamu, yiringiraga ko Yehova yashoboraga kuzura abapfuye (Luka 20:37, 38; Heb 11:17-19). Imigisha Mose yari yiringiye kuzahabwa yatumye atabona ko imyaka 40 yamaze mu buhungiro n’imyaka 40 yamaze mu butayu, yari imfabusa. Nubwo atari azi neza uko Imana yari kuzasohoza amasezerano yayo, ukwizera kwatumye asa n’ureba ingororano yari kuzahabwa.
15, 16. (a) Kuki tugomba guhanga amaso ingororano tuzahabwa? (b) Ni iyihe migisha izazanwa n’ubutegetsi bw’Ubwami utegerezanyije amatsiko?
15 Ese nawe ‘utumbira’ ingororano ‘uzahabwa’? Kimwe na Mose, natwe ntituzi neza neza uko Imana izasohoza amasezerano yayo. Urugero, ‘ntituzi igihe cyagenwe’ umubabaro ukomeye uzabera (Mar 13:32, 33). Ariko kandi, ibyo tuzi ku birebana na Paradizo ni byinshi kuruta ibyo Mose yari azi. Nubwo tutazi buri kantu kose, Yehova yaduhaye amasezerano menshi agaragaza uko ubuzima buzaba bumeze mu gihe Ubwami bw’Imana buzaba butegeka, ku buryo dushobora ‘kubutumbira.’ Nidusa n’abareba mu bwenge bwacu uko isi nshya izaba imeze, bizatuma dushaka mbere na mbere ubwo Bwami. Mu buhe buryo? Reka dufate urugero: ese wagura inzu utazi neza uko imeze? Birumvikana ko utayigura. Mu buryo nk’ubwo, ntitwagombye gukoresha ubuzima bwacu dukurikirana ibintu bidafututse. Ukwizera kwagombye gutuma tubona mu bwenge bwacu uko ubuzima buzaba bumeze mu gihe cy’ubutegetsi bw’Ubwami.
16 Kugira ngo urusheho kubona mu bwenge bwawe uko ibintu bizaba bimeze mu gihe cy’Ubwami bw’Imana, ugomba ‘gutumbira’ ubuzima uzaba ufite muri Paradizo. Ujye ukoresha ubushobozi bwawe bwo gutekereza. Urugero, mu gihe wiga ibirebana n’imibereho y’abantu bavugwa muri Bibiliya babayeho mbere ya Yesu, jya utekereza icyo wababaza igihe bazaba bazutse. Tekereza icyo bashobora kukubaza ku birebana n’imibereho yawe yo mu minsi y’imperuka. Tekereza ukuntu uzishimira guhura na ba sokuruza babayeho mu binyejana byinshi byahise n’ukuntu uzabigisha ibirebana n’ibyo Imana yabakoreye byose. Sa n’ureba ukuntu uzishima ubwo uzagenda umenya ibirebana n’inyamaswa nyinshi, igihe uzaba uzitegereza ziri ku isi irangwa n’amahoro. Tekereza ukuntu uzarushaho kumva ufitanye imishyikirano ya bugufi na Yehova uko uzagenda utungana.
17. Gusa n’abareba ingororano tuzahabwa byadufasha bite muri iki gihe?
17 Gusa n’abareba ingororano tuzahabwa bituma dukomeza kwihangana, tukagira ibyishimo, kandi tugafata imyanzuro tuzirikana ko tuzabaho iteka. Pawulo yandikiye Abakristo basutsweho umwuka ati “iyo twiringiye icyo tutabona, dukomeza kugitegereza twihanganye” (Rom 8:25). Ibyo bireba n’abandi Bakristo bose bafite ibyiringiro byo kuzabaho iteka. Nubwo tutarahabwa ingororano, dufite ukwizera gukomeye gutuma dukomeza gutegereza twihanganye ‘ingororano tuzahabwa.’ Kimwe na Mose, ntitubona ko imyaka tumaze dukorera Yehova ari imfabusa. Ahubwo twemera tudashidikanya ko “ibiboneka ari iby’akanya gato, naho ibitaboneka bikaba iby’iteka.”—Soma mu 2 Abakorinto 4:16-18.
18, 19. (a) Kuki tugomba guhatana kugira ngo dukomeze kugira ukwizera? (b) Ni iki tuzasuzuma mu gice gikurikira?
18 Ukwizera gutuma tubona “ibimenyetso simusiga by’uko ibintu ari ukuri, nubwo biba bitagaragara” (Heb 11:1). Umuntu wa kamere ntabona akamaro ko gukorera Yehova. Kuri we, ubutunzi bwo mu buryo bw’umwuka buba “ari ubupfu” (1 Abakorinto 2:14). Icyakora, twe dufite ibyiringiro byo kuzabaho iteka no kuzabona umuzuko w’abapfuye, ibyo akaba ari ibintu abo muri iyi si badashobora kwiyumvisha. Kimwe n’uko abahanga mu bya filozofiya bo mu gihe cya Pawulo bavugaga ko yari ‘indondogozi’ y’injiji, abantu benshi muri iki gihe batekereza ko ibyiringiro tugeza ku bandi ari ubupfapfa gusa.—Ibyak 17:18.
19 Kubera ko dukikijwe n’isi itagira ukwizera, tugomba guhatana kugira ngo dukomeze kugira ukwizera. Jya winginga Yehova agufashe kugira ngo “ukwizera kwawe kudacogora” (Luka 22:32). Kimwe na Mose, jya utekereza ku ngaruka z’icyaha, ku gaciro gahebuje ko gukorera Yehova no ku byiringiro byawe by’ubuzima bw’iteka. Ese ni ibyo gusa twigishwa n’urugero rwa Mose? Oya. Mu gice gikurikira, tuzasuzuma ukuntu ukwizera kwatumye Mose areba “Itaboneka.”—Heb 11:27.


text:
Bamwe mu miryango y’abanyarwanda birukanwe muri Tanzaniya iravuga ko inzara ibavuzamo ubuhuha yatangiye kubakoresha ibyo batibwiraga.
Bimwe mu byo bavuga ko batangiye gukora kandi batarabitekerezaga birimo gusubira mu gihugu birukanwemo nabi ndetse no kwiyemeza umuco wo gusabiriza kandi ngo bibakoza isoni.
Kumara iminsi 3 nta nkono igera kuzi ko ngo ni byo bituma babona abana bagiye kubapfiraho bagahitamo kwirukankana isahani mu baturanyi babo, bagira amahirwe bakabona iminsi iricumye.
Baravuga ko gusabiriza nubwo bibatera ipfunwe ari yo nzira yonyine basigaranye bakesha amaramuko, kuko ngo n’uwabyangaga cyane abona umwana atangiye kurerembura agahaguruka agatangira gusabiriza.
Abaganiriye n’Izubarirashe.rw ni bamwe mu miryango 10 y’abatujwe mu Karere ka Huye mu Murenge wa Kinazi mu Kagali ka Gitovu, aho bavuga ko babayeho ku bugenge bitewe no kubura imvura, kutagira ubutaka cyangwa itungo, ari byo bavuga ko byatumye imiryango igeze muri 3 ihitamo gusubira muri Tanzania.
Gusa bamwe muri bo baravuga ko gusubira muri Tanzania ari icyemezo kigayitse kuko ngo inabi bagiriwe bagateshwa imitungo yabo, ituma batizera ko yarangira, ari na cyo gituma hari abavuga ko bazemera bakazira inzara ariko bakaguma mu Rwanda.
Umwe yagize ati “Gusa bitewe n’ubuzima twari dufite tukiba muri Tanzania hari abo inzara yishe basubirayo, kuko tukiriyo twararyaga nta kibazo twari dufite rwose ntawaburaraga, ariko n’ubundi abajyayo baribeshya kuko njyewe nzemera nzire inzara ariko ndi mu gihugu cy’umutekano.”
Mugenzi we yunzemo ati “Nonose ko bantesheje inka zanjye, nkasiga inzu zajye arijye wabishatse nabwirwa n’iki niba n’ubundi batazongera bakampindukana? Nzaguma ino hari umutekano, ntawurengana urataka ugatabarwa iki ni igihugu cy’umutekano.”
Iyi miryango yemeza ko inzara yabaye rusange mu baturage bitewe n’izuba ariko ikavuga ko kuri yo ari umwihariko kuko ngo na mbere baryaga babikesha guca inshuro mu baturage basanze mu Rwanda.
Ryaziga Francois yagize ati “Nawe urabona uko bimeze hano imvura yagwaga tukabona aho guca inshuro mu baturanyi ariko ubu urajya kwaka akazi bakaguseka, bakakubwira ko na bo byabayobeye bitewe no kubura imvura.”
Gusa Ryaziga avuga ko nubwo amapfa ari ikibazo bahuriyeho n’abandi baturage ngo cyabagizeho umwihariko nk’abantu bari basanzwe batunzwe n’abandi.
Ati “Nibura bo hari utwo basaruye kuko bafite imirima minini ariko twebwe ni aka karima ubona imbereye y’inzu nta handi dukura, nta tungo ngira ngo nawe urareba.”
Aba baturage bavuga ko hari igihe iminsi ishira ari 2 cyangwa 3 ntawe ushyize inkono ku ziko.
Muhawenayo Amina ati “Ubu twadukanye umuco wo gusaba kandi tutarigeze tubitekereza, kuko urabona umwana agiye kugupfiraho ugahaguruka wajya mu rugo rw’umuntu wavuga ko ushaka akazi akavuga ko ntaho yagukoresha, cyakora wamutekerereza uko bimeze ukabona wenda aragufunguriye.”
Gusa ngo nubwo gusaba atari umuco bishimira ngo niyo nzira yonyine yo kuramuka basigaranye.
Ati “Ngira ngo nta banga riri hano ushobora kwinjira mu bikoni byacu ukareba nawe ahantu baheruka guteka ntiwahayoberwa, iminsi irashira ari itatu udashyize inkono ku ziko, ariko wabona ugiye gupfa ukabungana isahane mu ngo z’abaturanyi ukabona ubonye icyo guha umwana.”
Nubwo bashima ukuntu bakiriwe mu Rwanda bavuga ko bakibakira babafashije byinshi ndetse ngo bakanabasezeranya kubaha inka ndetse n’ibiti byo kubabakira ibiraro bikazanwa ariko ngo bakaza kuyoberwa uko byaje kurangira.
“Rwose twakiriwe neza duhabwa amacumbi, baduha ibiryo ariko bari badusezeranyije ko bazaduha inka ndetse n’ibiti byo kubaka ibiraro biraza ariko ntawamenye uko byarangiye kugeza na n’ubu turacyategereje, kandi bahora batubwira ngo dutegereze.”
Nubwo aba baturage barira ayo kwarika bisa nk’aho ubuyobozi butemera ishingiro ryo kurira kwabo, kuko Umuyobozi w’Umurenge wa Kinazi agaragaza ko babafashije kwifasha.
Migabo Vital avuga ko bafashijwe gukemurirwa ibibazo by’ibanze birimo kubaha aho gutura ndetse ngo bakaba bafashwe kimwe n’abandi banyarwanda ku buryo batananirwa kwibeshaho.
Avuga kandi ko n’izindi gahunda z’igihugu zibahanze ijisho ati “Nta gahunda yihariye bafatirwa kuko bakiriwe kimwe n’abandi banyarwanda, twabahaye iby’ibanze, kandi dukomeza no kubafasha bari mu byiciro by’ubudehe nk’abandi, bagafashwa nk’abandi.”
Ku bijyanye n’inka bavuga ko bijejwe avuga ko inka koko bazibemereye ariko ko inka zigenda zitangwa gahoro gahoro uko zibonetse, bityo ko abo biri ngombwa n’ubundi bazazibona.
Yemera ko bitewe n’ibura ry’imvura inzara ari ikibazo bahuriyeho n’abandi ariko akavuga ko abashimira uburyo bagerageza kwifasha kimwe n’abandi abanyarwanda.
Gusa ku kijyanye n’ubutaka buto bavuga ko ari bwo shingiro ry’inzara bafite, avuga ko barimo babashakira aho bazahinga mu kabande ariko ko hari n’aho bari babahaye bakahanga bitewe n’uko ngo hari kure n’ubwo bo bavuga ko aho bari bahawe hari mu mirima y’abaturage.
izubarirashe@gmail.com


text:
Itorero Blessing Centre ryateguye igiterane kigamije kubaka no gusana Imiryango
Yanditswe na Imanishimwe Dieudonne September 5, 2017
Itorero blessing Center Church riyoborwa na Pastor Paul Mucumbitsi ryateguye igiterane cyihariye cy’umuryango kizajya kiba buri mwaka aho kizamara iminsi ine kibera mu karere ka Kicukiro aho iri torero ribarizwa […]
Itorero blessing Center Church riyoborwa na Pastor Paul Mucumbitsi ryateguye igiterane cyihariye cy’umuryango kizajya kiba buri mwaka aho kizamara iminsi ine kibera mu karere ka Kicukiro aho iri torero ribarizwa kuva ku italiki ya 7 kugera kuya 10 z’ukwezi kwa 9 uyu mwaka wa 2017.
Mu kiganiro Pastor Paul Mucumbitsi yagiranye n’ ikinyamakuru IBYIRINGIRO.RW yadutangarije impamvu bateguye iki giterane kigiye kuba kunshuro ya mbere cy’umuryango mu magambo ye yagize ati : “ Icyaduteye iki giterane nukugira ngo tubashe gukemura ibibazo bibera mungo (mu miryango) ariko ugasanga abantu bahugiye mu bintu byinshi ntibabashe gukemura ibyo byose ikindi nuko itorero ryacyu risobanura ngo twahawe umugisha kugirango natwe duheshe abandi umugisha bityo twifuza ko abagabo, Abagore, Abana bose hamwe bagomba kuba umugisha mungo zabo kuko urugo iyo ruhawe umugisha n’igihugu gihabwa umugisha ugasanga igihugu giteye imbere kubera umuryango.”
Ikindi yakomojeho nuko iki giterane cy’umuryango kizaba ari ngaruka mwaka kandi yanadutangarije ko Imana ikunda umuryango ariyo mpamvu Yesu Christo yaje akavukira mu muryongo kugira ngo abashe kuwukiza, yana vuze ko ikigamijwe nyamukuru ari ukwubaka umuryango mu buryo bwose no kuwusana.
Iki giterane cyatumiwe mo abakozi b’Imana batandukanye aho bazaba bigisha bagendeye kuntego y’iki giterane cy’umuryango iri muri “YOSUWA 24:15” muri aba bakozi b’Imana bazigisha muri iki giterane harimo Apostle Robert Musombolwa uzaba aturutse muri DR.Congo ndetse na Apostle David Kubwimana wahano mu Rwanda.
Uretse abavugabutumwa kandi muri iki giterane hazaba hari n’abaririmbyi batandukanye b’ibyamamare ba bano mu Rwanda mu ndirimbo zihimbaza Imana harimo nka Aline Gahongayire, Tonzi, Moise Niyongabo ndetse na Tehillah Worship Team , ndetse na Tehillah Drama Team (Blessing Center).
Biteganyijwe ko iki giterane kizatangira ku italiki ya 7 kugeza kuya 10 uyu mwaka wa 2017 naho amasaha bizajya bibera ni ukuva isaa kuminimwe z’umugoroba kugeza saa mbiri z’ijoro (17h00Pm – 20h00Pm) naho aho bizajya bibera ni kuri Blessing Center Church Kicukiro Niboyi.
IBYIRINGIRO.RW


text:
Ubwo umunyamakuru wacu yageraga i Gikondo ahagiye kubera iri murikagurisha mpuzamahanga (Expo 2017),yasanze imyiteguro ari yose ku bacuruzi n’ibigo bitandukanye aho aba bose bamaze gutegura neza aho bagomba kumurikira ibicuruzwa byabo muri iri murikagurisha. Abantu benshi wabonaga banyuranamo barimo kwitegura, abandi akazi bakamereye nabi ndetse hari harimo n'abashakaga akazi dore ko iri murikagurisha ritanga akazi ku bantu batari bacye.
Nkuko umuyobozi w’Urugaga Nyarwanda rw’Abikorera (PSF), Gasamagera Benjamin, yabitangarije itangazamakuru, imurikagurisha rya 20 riratangira kuri uyu wa Kabiri tariki 22 Kanama rizasozwe tariki 6 Nzeri 2017 bikaba biteganyijwe ko ari naryo ryo murikagurisha ribanziriza irya nyuma rizabera i Gikondo mu Mujyi wa Kigali. Muri iyi nkuru turabagezaho uko byari bimeze i Gikondo ku mugoroba w'uyu wa Mbere ndetse n'uko byari bimeze mu ijoro rishyira kuwa Kabiri umunsi iri murikagurisha ryatangiriyeho.
REBA UKO BYARI BIMEZE MU IJORO RISHYIRA UYU WA KABIRI
Bralirwa yiteguye kumurikira abantu ibinyobwa byayo
Abakunda agatukura namwe mwitaweho cyane
MTN Rwanda ni aha muyisanga
RBA yiteguye neza gutangirana n'iri murikagurisha
REBA UKO I GIKONDO BYARI BIMEZE KU MUGOROBA W'UYU WA MBERE
Ni imurikagurisha mpuzamahanga
Skol iriteguye,.. hehe n'icyaka ku bazitabira Expo
Akazi bari bakamereye nabi
Itel ni hano izamurikia Telephone zayo zigezweho
Bralirwa yiteguye neza kwakira abayigana bayisanze muri Expo,.. hehe n'icyaka
Ba mucoma bahageze nk'ejo
Tecno Mobile ni aha mugomba kuyisanga,..za telephone zayo zigezweho ntizibacike
MTN aho wajya hose ugomba kuyihasanga, aha ni ho muyisanga
AMAFOTO: Ashimwe Shane.
173 Views
Kwamamaza


text:
Muri abo harimo 971 bari hagati y’imyaka 16 na 19 mu gihe abandi babarirwa mu 100 ari abana b’abanyeshuri baba mu nkambi y’impunzi z’Abarundi ya Mahama nayo iherereye muri ako karere.
Umuyobozi w’Akarere ka Kirehe, Muzungu Gerard, yabitangaje ku wa Gatatu tariki ya 12 Ukwakira 2017 ubwo muri ako karere hatangizwaga ubukangurambaga ku miyoborere n’imibereho myiza mu muryango bwabareye mu Murenge wa Gatore muri ako karere.
Yagize ati “Nubwo hari byinshi byagiye bikorwa mu kurinda no gufasha abana mu iterambere, haracyari zimwe mu mbogamizi zikigaragara zirimo abana b’abakorwa baterwa inda ku buryo mu gihe cy’umwaka umwe abana 994 bazitewe. Ibi byarahagurukiwe binyuze mu bukangurambaga no gukaza ibihano cyane cyane ku bagaragaweho guhohotera no gusambanya abana.”
Imibare y’Ukwakira kugeza mu Ukuboza 2016 ituruka mu Bushinjacyaha, igaragaza ko amadosiye 411 y’abakekwagaho guhohotera abana yagejejweyo, bukabasha gutsinda 371 angana na 84%.
Minisitiri w’Uburinganire n’Iterambere ry’Umuryango, Nyirasafari Esperance, yavuze ko hagiye gushyirwaho uburyo bwihariye bwo gutahura abakora ibyo byaha ku buryo abangiza abana bazajya bahita bamenyekana bagahanwa bidatinze.
Yagize ati “Dufite cyizere nk’uko tunabihamirizwa n’ubushinjacyaha ko mu minsi iri imbere nitumara gushyikirizwa laboratwari yashyizweho izafasha mu kubona ibimenyetso bya gihanga maze abatwangiriza abana bakajya bakanirwa urubakwirirye.”
Iyi Minisiteri iherutse gutangaza ko mu 2016, abana b’abakobwa bari hagati y’imyaka 16 na 19 bagera ku 17500 batewe inda zitateguwe mu gihugu hose ndetse binabagiraho ingaruka zitandukanye zirimo no kuva mu ishuri kuri bamwe.
Iphoto yakoreshejwe: Internet
478 Views
Kwamamaza


text:
ISOMO RYA MBERE
Igitabo cy’Intangiriro (Intg 41,55-57; 42, 5-7a.17-24a)
41,55Misiri yose imaze kuyogozwa n’inzara, abantu batakira Farawo bamwaka ibyo kurya. Farawo abwira Abanyamisiri bose ati « Nimusange Yozefu, mukore icyo abategetse. » 56Inzara ikwira igihugu cyose. Yozefu ni ko gukingura ibigega byose yahunitse mu migi, agurisha Abanyamisiri ingano. Inzara iranga irakomera cyane mu gihugu cya Misiri. 57Ariko ibindi bihugu biza bigana Misiri ngo bagure na Yozefu ingano. Koko rero, inzara yari yabaye icyago ku isi hose.
42,5Bene Israheli bagera rero mu Misiri baje kugura ingano nk’abandi bahashyi, kuko inzara yari ikaze mu gihugu cya Kanahani. 6Yozefu ni we watwaraga igihugu cyose, akaba ari we uhahisha abaturage bose. Bene se rero baraza, baramuramutsa bubitse umutwe ku butaka. 7aYozefu abonye bene se arabamenya, ariko abahisha uwo ari we; ababwira abakanika. 17Nuko abafunga iminsi itatu. 18Ku munsi wa gatatu Yozefu arababwira ati « Nimukore uko ngiye kubabwira mukunde mubeho. Ntinya Imana. 19Niba muvugisha ukuri, umwe muri mwe agume ino ari imbohe mu nzu mufungiyemo. Abandi mugende mujyane ingano zo kurengera imiryango yanyu ishonje. 20Hanyuma muzagarukane murumuna wanyu w’umuhererezi, kugira ngo tuzagenzure ukuri kw’imvugo yanyu, mutazapfa mugashira. » Babigenza batyo. 21Barabwirana bati « Ni ishyano ! Twese twacumuye kuri murumuna wacu igihe yari mu kaga, yishwe n’agahinda ntitumwumve kandi atwinginga. Ni cyo gitumye natwe tugwa muri aka kaga. » Rubeni ni ko kubasubiza ati « Sinababwiye ngo ‘Mwoye guhemukira uwo mwana !’ Ariko mwanze kunyumva, none dore amaraso ye arahowe. » 23Ntibamenya yuko Yozefu ahita yumva ibyo bavugaga, kuko yari yazanye umusemuzi. 24aYozefu abasiga aho, ajya ahiherereye ararira.
ZABURI (Zab 33 (32), 2-3,10-11,18-19)
Inyik/ Uhoraho, ineza yawe iraduhoreho,
nk’uko amizero yanjye agushingiyeho.
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi !
Uhoraho yaburijemo imigambi y’amahanga,
ibitekerezo by’imiryango abihindura ubusa.
Nyamara umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
Anababesheho mu gihe cy’inzara.
IBANGONDIRIMBO RIBANZIRIZA IVANJILI (Mk 1, 15)
Alleluya AlIeluya.
Ingoma y’Imana iregereje : nimwemere Inkuru Nziza !
Alleluya.
IVANJILI
+ Matayo (Mt 10, 1-7)
Muri icyo gihe, 1Yezu ahamagara abigishwa be cumi na babiri, abaha ububasha bwo kuganza roho mbi no kuzirukana, n’ubwo gukiza icyitwa indwara n’icyitwa ubumuga cyose. 2Dore amazina y’izo ntumwa cumi n’ebyiri : uwa mbere ni Simoni witwa Petero, na Andereya murumuna we ; Yakobo mwene Zebedeyi, na Yohani murumuna we ; 3Filipo na Baritolomayo, Tomasi na Matayo umusoresha; Yakobo mwene Alufeyi na Tadeyo; 4Simoni w’i Kana, na Yuda Isikariyoti wa wundi wamugambaniye. 5Abo cumi na babiri Yezu abohereza mu butumwa, kandi abihanangiriza agira ati «Ntimwerekeze mu karere k’abanyamahanga kandi ntimwinjire mu migi y’Abanyasamariya ; 6ahubwo musange intama zazimiye z’umuryango wa Israheli. 7Aho munyura muvuge ko Ingoma y’ijuru yegereje.»


text:
Itorero Nazareni ribarizwa mu Kagari ka Kabuye mu Murenge wa Nyarugenge mu Karere ka Bugesera riravugwamo gukandamiza abagenerwabikorwa b’ubufasha butangwa na Kompasiyo binyuze mu kubaka amafaranga yo kwinjiramo, kubaka icya cumi ku nkunga bahabwa ndetse no kubakoresha imirimo yo kubakira abakwe b’umuyobozi w’itorero Nazareni.
Bamwe mu bakirisitu basengera muri iri torero bavuga ko umuyobozi waryo Pasiteri Mukamutesi Theonile abaca ibihumbi 50, abandi akabaca 25 kugirango yemerere abana babo kujya muri Kompasiyo (Compassion International Rwanda).
Abandi na bo bavuga ko uyu muyobozi w’itorero Nazareni abaka icyacumi ku mpano baba bagenewe na Kompasiyo ndetse abandi bakavuga ko abakoresha imirimo y’amaboko nko kubategeka kubakira abakwe be kugirango atabakura mu mubare w’abafashwa na Kompasiyo nkuko babitangarije TV1.
Aba baturage bavuze ko iyo udakoze ibyo umuyobozi w’iri torero Nazareni agusabye ngo ahita agukura ku rutonde rw’abemerewe gufashwa na Kompasiyo.
Umwe muri bo yagize ati: “Imiganda twarayikoraga, twahoraga tujyayo kubaka, nukuvuga ngo arakubwira ati niba umukobwa we ari burongorwe murajya kubaka inzu y’umukobwa we, mwikorere amatafari ku mutwe, kandi iyo utabikoze umwana wawe akurwa muri Kompasiyo.”
Gusa ariko umuyobozi w’iri torero, Pasiteri Mukamutesi Theonile arabihakana akavuga ko ari ukumuharabika, gusa avuga ko hari abajya baza gutera inkunga imirimo itandukanye y’itorero.
Ati: “Batwemereye umushinga ariko hari ibintu dusabwa, turasabwa amashuri imiryango umunani, turasabwa ibiro, turasabwa igikoni, ubwo rero hari uvuga ati njyewe mfite ibiti, undi mbumba amatafari cyangwa ati nzahemba abafundi batanu,….Ibyo by’amafaranga rero ntabwo ari byo ni ibinyoma by’abanyarwanda, ubu se hari umuntu wahagarara aha akavuga ko yubakiye umukwe wanjye? ni abanyarwanda baba bashaka gusebanya.”
Kayitare Edouard ukuriye umushinga wa Kompasiyo mu karere ka Bugesera yatangarije Ibyishimo.com ko ayo makuru atari ayazi ariko avuga ko bibaye ari byo byaba bihabanye n’amabwiriza agenga Kompasiyo ndetse avuga ko agiye kubikurikirana.
“Ibyo binyuranye rwose n’amabwiriza ya Kompasiyo, muri kompasiyo hajyamo abantu bo gufashwa kandi nta muntu wo gufashwa ucibwa amafaranga, dushyiramo umwana uri mu cyiciro cya mbere n’icya kabiri kandi iyo tumushyizemo ni uko aba agomba gufahswa, ntabwo aba agomba kuba ari ufasha kandi ari uwo gufashwa. Ndaza kubasura mbikurikirane numve niba ari ukuri.”
Umushinga wa Kompasiyo wagiye uhindura ubuzima bw’abakene benshi binyuzemu gufasha abana babo kwiga neza no kubaha ibya ngombwa bibafasha mu buzima.


text:
Intambwe 7 zo kunesha ikigeregezo cyangwa ikibazo kikuri imbere (Igice cya mbere) Ange Victor Uwimana
Bibiliya ivuga ko umuntu akiri mu isi aba afashe igihe mu ntambara (Yobu7:1). Nubwo bimeze gutyo, Yesu Kristo yahumurije abigishwa be, asa nubacira amarenga kubera ko bari kuzahura n’urusobe rw’ibigeragezo n’intambara zitari zimwe agira ati, “Mu isi mugira umubabaro, ariko nimuhumure nanesheje isi.” (Yoh.16:33).
Birashoboka ko umuntu yaba afite ikigeragezo imbere ye, kimeze nk’umusozi utabasha gushyigurwa, cyangwa nk’uko Goliyati yari amereye nabi Abisirayeli ku ngoma ya Sawuli. Muri iyi nyigisho tuzarebera hamwe ibintu bindwi umuntu akwiriye kwitaho kugira ngo abashe kunesha ibigeregezo twifashishije inkuru dusoma muri 1 Sam 17.
Igihe kimwe hari umwuka w’intambara hagati y’Abisirayeli n’Abafilisitiya, kandi ingabo z’ibi bihugu byombi zari zikambitse ku misozi ibiri iteganye, itandukanijwe n’ikibaya. Ibintu byaje gukomera ubwo uwitwa Goliyati w’Umufilisitiya, uyu yari afite hafi metero eshatu z’uburebure, yari yambaye ingofero y’umuringa ku mutwe n’ikoti ry’iminyururu ripima hagati y’ibiro 60 na 80 (shekel 5000), yitwaje icumu ripima hafi ibiro 10, maze asuzugura Abisirayeli asaba ko hagira umanuka bakarwana , ariko uko yivovotaga byatumaga umwami n’ingabo za Isirayeli bashya ubwoba, ibi bimara iminsi 40.
Ibintu byaje guhinduka, Abisirayeli begukana intsinzi, biturutse ku musore muto utari muri urwo rugamba. Waje gushira amanga yiyemeza kurwana n’iki gihanda, amaze gushyitsa impamba se yari yamuhaye, ngo agemurire bakuru be ku rugamba. Uwo nta wundi, ni Dawidi mwene Yesayi. Dore bimwe mubyamubashishije gukora ibyo ubutwari:
1. Kumenya /Gusobanukirwa inkomoko y’ikibazo
“Mbese uwo Mufilisitiya utakebwe usuzugura ingabo z’Imana ihoraho, ni muntu ki?” (26)
Mbere yuko Dawidi yinjira mu rugamba, yashatse kubanza kumenya neza Goliyati uwo ariwe. Intambwe ya mbere y’ingenzi rero ni ukumenya neza amavu n’amavuko y’ikibazo; impamvu runaka yatumye kibaho. Nyuma gato yo gutandukana na Eliya, Elisa yageze mu mudugudu umwe, wari ufite ikibazo cy’amazi mabi, kuko yatumaga imyaka irumba. Bamaze kubimutekerereza yasabye ko bamuzanira umunyu, maze ajya ku isoko y’amazi amishamo wa munyu, amazi arahumanuka (2 Abami 2:19-22). Tutaramenya isoko y’ikibazo, tuba dusa n’abari kure y’intsinzi.
Umuntu umwe yasabye Yesu kumukiriza umwana, mbere yo kubikora yarabanje aramubaza ati, “yafashwe ryari?”(Mar.9:21). None se mwene da, wowe wafashwe ryari? Mu yandi magambo, byatangiye gute? Wenda umuntu ashobora kuba afite ikigeragezo cy’amagambo abantu bagenda bamuvuga, nyamara ugasanga nawe abifitemo uruhare. Hari ibigeragezo duterwa n’abantu (natwe ubwacu dushobora kuba ba nyirabayazana). Niyo mpamvu Petero agira ati,“Ariko se niba mwihanganira gukubitwa ibipfunsi babahora icyaha, muzashimwa iki?” (1 Pet.2:20).
Hari ibigeragezo biva ku Mana, ariko biba bigamije kudukomeza muri uru rugendo rujya mu ijuru, niyo mpamvu Petero atanga inama agira ati, “Nuko rero, ababazwa nk’uko Imana ibishaka, nibabitse uwo Muremyi wo kwizerwa ubugingo bwabo, bagumye gukora neza.” (1Pet.4:19) Hari n’ibigeragezo bituruka ku mwanzi Satani agamije kutuvana mu by’Imana ngo dusubire inyuma ( urugero nk’igihe Satani yageragezaga Yesu mu butayu, Mat.4). Iyo ushaka kurandura ibyatsi bibi mu murima ( nk’urwiri), ubirandurana n’imizi yabyo. Naho ubundi ejo wagaruka ugasanga byongeye kumera, hari igihe usanga ibibazo cyangwa ibigeragezo byarabaye akarande ku muntu, bitewe nuko aticara agatuza ngo ashakishe imizi yabyo.
2. Gutera umugongo ( kwima amatwi) abaguca intege
“Maze Eliyabu mukuru we w’imfura ya se yumvise Dawidi avugana n’abo bantu uburakari buramuzabiranya aramubaza ati ‘Wazanywe n’iki? Mbese bwa butama wabusigiye nde mu butayu? Nzi ubwibone bwawe n’agasuzuguro ko mu mutima wawe… Amutera umugongo yerekera undi…” (28-30)
Mukuru wa Dawidi yashatse kumuca intege amwuka inabi, ariko Dawidi amwima amatwi amutera umugongo. Satani ashaka ko dutumbira ikigeragezo gusa, aho kukirenza amaso ngo tubone gukomera kw’Imana. Uko umuntu arushaho gutega amatwi abamuca intege no guhanga amaso ikibazo, niko kigenda gisa nikiyongera ari nako nawe arushaho gucika intege no kugira ubwoba.
Yesu ari mu nzira yerekeza kwa Yayiro bahuye n’abazanye inkuru mbi yuko umwana yapfuye, ndetse babwira Yayiro ko nta mpamvu yo kurushya Yesu; kuko uwo yari aje gukiza yari yarangije gushiramo umwuka. Ariko Yesu ‘Ntiyabyitaho’ asaba Yayiro kwizera barakomeza bagera mu rugo maze ibyari ikiriyo bihinduka ibirori (Mar.35-43). Biragaragara ko Yesu atahaga umwanya amagambo y’urucantege, ubwo yaganirizaga intumwa uburyo yagombaga kubabazwa ndetse akanabambwa, Petero yashatse kumuca intege amubwira ko ibyo bidakwiriye kumubaho, ariko Yesu aramucyaha ati, “Subira inyuma yanjye Satani , umbereye igisitaza kuko ibyo utekereza atari iby’Imana, ahubwo utekereza iby’abantu.” (Mat.16:23)
Ibi bivuze ko tudakwiriye guha umwanya abantu bahoza mu kanwa kabo amagambo yo guca intege, ba NTIBISHOBOKA, NIYO WAGIRA GUTE, BYARARANGIYE, URIRUHIRIZA UBUSA, NA BA KANAKA BARANANIWE … No bikomeye Imana yo ihora ivuga ngo “WITINYA”, “NDI KUMWE NAWE”. Iyo abatasi 10 batazana inkuru y’incamugongo, ngo bihebeshe iteraniro ry’Abisirayeli bababwira ko badashobora kugera I Kanani, abantu basaga miliyoni imwe ntibaba barasize ubuzima bwabo mu butayu( Kub.13-14).
Mureke tumere nk’abo mu gihe cya Nehemiya bimye amatwi amagambo aca intege yaturukaga mu kanwa k’abanzi babo, kugeza nubwo bababwiraga ko, “Ibyo bubaka ingunzu nibyurira izasenya iyo nkike yabo y’amabuye.” (Neh. 3:35) Maze bishingikiriza ku Mana, bityo babasha gusohoza umurimo wo kubaka inkuta za Yerusalemu.
Imana umugisha!
Ange Victor UWIMANA
(+250)788552883/ (+250)725151463
[email protected]


text:
Ibikoresho
Uko bitekwa
Fata ibirayi ubyoze neza utabihase inshuro nyinshi bishireho ibitaka
Bikate mo 2 bitambitse ubitogose mu mazi iminota 15 ntibishye cyane
mu gihe biri gushya tegura ikirungo : fata amavuta menshi ashye neza ushyiremo ibitunguru , inyanya, Salsa, beef masala, ail, garlic y’ifu, teyi, Maggi ntushyiremo amazi
Shyushya amavuta ashye neza ubishyiremo bifate irange
Bikure mu mavuta ubishyire ku cyocyezo ku muriro muke bikamukemo amavuta.
Bisige ikirungo ukoresheje akaroso
Bitake ukoresheje ibitunguru by’umweru mbere yo kubitegura.
bitegurane na brochette y’ifi.
source:agasaro.com
Urwego News
Imyororokere
Ibirayi byokeje
Subscribe to: Post Comments (Atom)


text:
ISOMO RYA MBERE
Igitabo cy’Ibyakozwe n’Intumwa (Intu 1, 12-14)
Abigishwa cumi n’umwe bamaze kubona Yezu asubiye mu ijuru, 12bava ku musozi witwa uw’Imizeti bagaruka i Yeruzalemu, - uwo musozi ukaba bugufi ya Yeruzalemu nk’urugendo bemerewe gukora ku isabato -. 13Bahageze bazamuka mu cyumba cyo hejuru aho babaga. Abo ni Petero, Yohani, Yakobo, Andereya, Filipo na Tomasi, Baritolomayo na Matayo, Yakobo mwene Alufeyi, Simoni umunyeshyaka, na Yuda mwene Yakobo. 14Bose barangwaga n’umutima umwe, bagashishikarira gusenga bari kumwe n’abagore bamwe, barimo Mariya nyina wa Yezu n’abavandimwe be.
ZABURI (Zab 27 (26), 1, 4a-d, 7-8ab)
Inyik/ Tuzabona ubugiraneza bw’Uhoraho,
mu gihugu cy’ abazima.
Uhoraho ni urumuri rwanjye n’agakiza kanjye,
ni nde wantera ubwoba ?
Uhoraho ni urugerero rw’ubugingo bwanjye,
ni nde wankangaranya ?
Ikintu kimwe nasabye Uhoraho,
kandi nkaba ngikomeyeho,
ni ukwiturira mu Ngoro y’Uhoraho,
iminsi yose y’ukubaho kwanjye.
Uhoraho, umva ijwi ryanjye ndagutakira ;
gira ibambe unsubize !
Umutima wanjye wanyibukije ijambo ryawe,
wowe wavuze uti «Nimushakashake uruhanga rwanjye !»
ISOMO RYA KABIRI
Ibaruwa ya mbere ya Mutagatifu Petero lntumwa (1 Pet 4, 13-16)
Nkoramutima zanjye, 13nimwishimire uruhare mufite ku bubabare bwa Kristu, kugira ngo muzasabagizwe n’ibyishimo igihe ikuzo rye rizisesurira. 14Muzishime nibabatuka babaziza izina rya Kristu, kuko Roho nyir’ikuzo, ari na we Roho w’Imana azaba ari kumwe namwe. 15Ntihakagire n’umwe muri mwe uhorwa ko ari umwicanyi, umujura cyangwa umugiranabi, cyangwa se ngo azire ko yivanze mu by’abandi. 16Nihagira uhorwa ko ari umukristu ntibikamutere isoni, ahubwo ajye akuza Imana ku mpamvu y’iryo zina.
IBANGONDIRIMBO RIBANZIRIZA IVANJILI (Yh 14,18)
Alleluya Alleluya.
Nyagasani ntabasize muri imfubyi :
ahubwo azagaruka abasange,
maze umutima wanyu usagwe n’ibyishimo.
Alleluya.
IVANJILI
+ Yohani (Yh 17, 1-11a)
Muri icyo gihe, Yezu agiye kuva kuri iyi si ngo asange Se, 1yubura amaso ayerekeza ku ijuru aravuga ati «Dawe, igihe kirageze hesha ikuzo Umwana wawe, kugira ngo Umwana wawe na we aguheshe ikuzo, 2nk’uko wamuhaye ububasha ku kiremwa cyose, ugira ngo abo wamuhaye bose abahe ubugingo bw’iteka. 3Ubwo bugingo bw’iteka ni ukukumenya wowe Mana imwe y’ukuri, no kumenya uwo watumye Yezu Kristu. 4Jye naguhesheje ikuzo, ndangiza igikorwa wampaye gukora. 5None ubu Dawe, mpesha ikuzo iwawe, rya rindi nahoranye iwawe isi itararemwa. 6Namamaje izina ryawe mu bantu wampaye ubakuye mu nsi. Bari abawe maze urabampa, na bo bubaha ijambo ryawe. 7Ubu bamenye ko ibyo wampaye byose ari wowe biturukaho, 8kuko nababwiye amagambo wambwiye maze barayakira, bamenyeraho by’ukuri ko ngukomokaho kandi bemera ko ari wowe wantumye. 9Ubu ni bo nsabira ; sinsabira isi ahubwo ndasabira abo wampaye, kuko ari abawe. 10Kandi rero ibyanjye byose ni ibyawe, n’ibyawe byose bikaba ibyanjye, maze ngaherwa ikuzo muri bo. 11Ubu rero sinkiri mu nsi ariko bo bayirimo, jye nje ngusanga.»


text:
Mu bikorwa bitandukanye bisanzwe bitegurwa mu cyumweru kibanziriza umuhango wo Kwita Izina utegurwa buri mwaka n’Ishami ry’Ubukerarugendo mu Kigo cy’Igihugu Gishinzwe Iterambere RDB, haziyongeraho imurikabikorwa mu bukerarugendo.
Iri murikabikorwa (Tourism Trade Exhibition) rizamara iminsi ibiri rizaba rigamije kwereka amahanga yose intambwe u Rwanda rumaze gutera muri rwego rw’ubukerarugendo. Abashyitsi b’ingeri zose bazaba baturutse hirya no hino ku isi bazitabira iri murikabikorwa ku buryo uzaba ari umwanya mwiza ku bashoramari bo mu bukerarugendo wo kungurana ibitekerezo no gusangira ibyo bamaze kugeraho.
Usibye iri murikabikorwa riteganyijwe ku matariki ya 27 na 28 Kanama 2016, mu bindi bikorwa biteganyijwe mu cyumweru kibanziriza umuhango wo Kwita Izina harimo ingendoshuri n’ihuriro ryo mu rwego rwo hejuru ku kubungabunga ibidukikije.
Gentil KABEHO
Mukerarugendo.com